Amanah di sisi Allah jadi keutamaan bukan jawatan: Muhyiddin

Jawatan dan kuasa bukanlah segala-galanya kerana apa yang lebih penting adalah melaksanakan amanah serta tanggungjawab di sisi Allah, kata Tan Sri Muhyiddin Yassin.

Mantan Perdana Menteri itu berkata prinsip yang dipegangnya menegakkan ‘amar ma’ruf nahi mungkar’ sebagaimana dianjurkan Islam walaupun menyedari ia mungkin memberi kesan ke atas pangkat dan kedudukannya.

“Prinsip saya seperti dianjurkan agama Islam ialah ‘amar ma’ruf nahi mungkar’. Jika kita lihat suatu kemungkaran berlaku, maka menjadi kewajipan mencegahnya dengan niat untuk memperbetulkan keadaan walaupun ia mungkin mempunyai kesan ke atas pangkat dan kedudukan kita.

“Bagi saya, itu tidak mengapa. Yang penting ialah kita melaksanakan amanah dan tanggungjawab kita di sisi Allah. Itu yang paling utama dan kita sebagai hambanya hendaklah sentiasa reda dengan ketentuan-Nya,” katanya.

Muhyiddin terdahulu melancarkan sebuah buku berjudul ‘Abah, Teguh Kita Bersama’ yang disempurnakan Timbalan Yang Dipertua Dewan Rakyat, Datuk Mohd Rashid Hasnon hari ini.

Katanya lagi yang juga Pengerusi Majlis Pemulihan Negara (MPN) lagi, semua dugaan dan cabaran itu itu perlu dihadapi atas kesedaran kehidupan manusia di dunia hanya sementara dan apa yang penting ialah mesti melakukan perkara yang betul sebagaimana diperintahkan Allah.

Buku ‘Abah, Teguh Kita Bersama’ mengandungi 370 foto kronologi, perjalanan hidup dan strategi Muhyiddin dalam karier politiknya yang mencecah 50 tahun.

Ia diterbitkan dengan kerjasama Pertubuhan Gagasan Minda Merdeka, Ummah Aid Foundation dan Zumail Global Sdn Bhd.

Sementara itu, Muhyiddin berkata, mungkin ditakdirkan Allah atas sebab prinsip perjuangan ditegakkan bersama rakan seperjuangan, beliau diberikan amanah lebih besar memimpin negara pada waktu pandemik Covid-19.

Katanya, tanggungjawab itu amat besar kerana perlu mengemudi negara dalam waktu yang paling sukar apabila meletusnya krisis yang mengancam nyawa dan kehidupan rakyat pada skala besar dan berlarutan untuk suatu tempoh panjang.

“Kalau boleh saya katakan, menjadi Perdana Menteri dalam tempoh pandemik itu suatu episod paling sukar dalam sejarah politik saya. Bukan sahaja saya berhadapan dengan krisis kesihatan dan ekonomi yang perlu ditangani dengan cermat, malah tekanan politik dari pelbagai sudut.

“Apapun, saya dan rakan dalam Kabinet pada waktu itu cuba melakukan terbaik dengan memberikan keutamaan kepada usaha untuk menyelamatkan nyawa rakyat dan melindungi kehidupan mereka,” katanya.

Mengulas panggilan ‘Abah’ kepadanya, Muhyiddin menjelaskan hati beliau amat tersentuh dan dapat merasakan gelaran itu bukan dibuat-buat orang ramai tetapi terbit dari hati nurani mereka yang jujur dan ikhlas.

“Mungkin apa yang saya lakukan sepanjang berkhidmat sebagai Perdana Menteri, walaupun hanya untuk suatu tempoh singkat, mempunyai kesan agak mendalam kepada kehidupan rakyat.

“Mereka nampaknya menghargai apa yang saya dan kerajaan pimpinan saya lakukan untuk melindungi nyawa dan kehidupan mereka. Kerana itulah agaknya mereka memanggil saya ‘Abah’,” katanya.


Bukan DAP yang buat keputusan pilih calon: Norhizam

Keputusan memilih calon dalam Pilihan Raya Negeri (PRN) Melaka bukan ditentukan oleh DAP, kata bekas Ahli Dewan Undangan Negeri (ADUN) Pengkalan Batu.

Datuk Norhizam Hassan Baktee yang sebelum ini bertanding atas tiket DAP semasa Pilihan Raya Umum Ke-14 (PRU-14) lalu membidas DAP supaya tidak memandai-mandai dalam menentukan calon yang bakal diletak bertanding dalam PRN nanti.

“Itu pandangan DAP, kita tunggu sahaja keputusan Pakatan Harapan (PH),” katanya dipetik laporan Bernama.

Semalam, Setiausaha Agung DAP Lim Guan Eng berkata mereka tidak akan menerima pengkhianat Norhizam Hassan Baktee sebagai calon pada PRN Melaka, mewakili PH.

Beliau berkata pendirian parti itu akan dimaklumkan pada Majlis Presiden PH.

Susulan itu, Norhizam membidas supaya Guan Eng perlu sedar yang DAP tidak mempunyai sokongan terutamanya dikalangan orang Melayu dan tidak masuk campur dalam urusan parti mana yang akan menerimanya masuk nanti.

“Saya masuk DAP ke? Siapa DAP nak menghalang saya. Saya tidak kata nak kembali ke DAP, kalau saya masuk PKR, apa kena-mengena dengan Lim Guan Eng?

“Kalau saya masuk Amanah, apa ada kena mengena dengan Guan Eng? Kalau saya masuk Pejuang, apa kena mengena dengan Guan Eng? Dia orang DAP, jaga sajalah orang DAP,” katanya

Baru-baru ini, Norhizam bersama tiga ADUN lagi yang menarik sokongan terhadap kerajaan Melaka pimpinan UMNO bertemu dengan Presiden PKR, Datuk Seri Anwar Ibrahim di sebuah hotel dan menyatakan kesediaan untuk bertanding atas tiket PKR.

Norhizam yang sebelum ini menang dalam PRU-14 lalu atas tiket DAP berkata beliau kini bukan lagi ahli parti tersebut dan Guan Eng tidak boleh sesuka hati mahu orang mengikut cakapnya.


Lebih 600 kakitangan kesihatan Thai lengkapi dos Sinovac dijangkiti

Kementerian Kesihatan Thailand melaporkan lebih 600 kakitangan perubatannya yang telah menerima dua dos suntikan vaksin Sinovac buata China dijangkiti virus Covid-19, menyebabkan kerajaan negara itu mempertimbangkan emberian dos ketiga untuk meningkatkan imuniti.

Daripada 677,348 kakitangan perubatan yang menerima dua dos Sinovac, 618 telah dijangkiti, lapor data kementerian itu bagi tempoh April hingga Julai.

Panel pakar penasihat Covid-19 mencadangkan dos ketiga bagi meningkatkan imuniti kepada pekerja kesihatan yang berisiko, kata pegawai kanan kesihatan Sopon Iamsirithawon.

Suntikan ketiga akan menggunakan vaksin lain. Sama ada AstraZeneca atau vaksin mRNA lain, di mana Thailand akan menerimanya dalam masa terdekat, katanya sambil menjelaskan cadangan itu akan dipertimbangkan hari ini.

Pengumuman itu dibuat tatkala negara berkenaan merekodkan jumlah jangkitan tertinggi sebanyak 9,418 kes baharu dan 91 kematian, semalam.

Majoriti kakitangan perubatan dan petugas barisan hadapan Thailand diberi vaksin Sinovac Februari lalu, sementara vaksin AstraZeneca diterima pada Jun.

Thailand juga sedang menunggu sumbangan 1.5 juta vaksin Pfizer-BioNTech daripada Amerika Syarikat bulan ini, selain 20 juta yang dibeli dan dijangka tiba Oktober ini.

Sebelum ini Indonesia membuat keputusan memberi dos ketiga kepada kakitangan perubatannya menggunakan vaksin Moderna. Dos pertama dan kedua menggunakan vaksin Sinovac. – Agensi


Air zamzam disediakan semula di Masjidil Haram, Masjid Nabawi

Jabatan Tertinggi Hal Ehwal Masjidil Haram dan Masjid Nabawi menyediakan semula lebih 155 tangki marmar yang mengalirkan air zamzam selain meletakkan semula 20,000 tong air zamzam bergerak di seluruh Masjidil Haram, Mekah bermula Isnin ini.

Penolong Pengarah Urusan Teknikal dan Perkhidmatan Hal Ehwa Masjidil Haram, Mohammed bin Musleh Al-Jabiri memaklumkan mengenai penyediaan air zamzam di masjid itu menerusi ciapan di akaun Twitternya.

Menurut jabatan itu, kebiasaannya 20,000 tong air zamzam yang disediakan di Masjidil Haram mampu menampung purata penggunaan mencecah hampir 1,633,030 meter padu air sehari.

Pertengahan bulan lalu, penyediaan tambahan semula 600 tong dengan kapasiti keseluruhan 30,000 tan air zamzam di kedua-dua masjid itu sudah pun dimulakan.

Sebelum ini, operasi penyediaan air zamzam terpaksa dihentikan seketika berikutan penularan jangkitan Covid-19 dalam kalangan jemaah haji dan umrah di kedua-dua masjid itu dan digantikan dengan penggunaan robot pintar untuk mengedarkan air zamzam tanpa membabitkan sebarang sentuhan.

Namun begitu, peningkatan kadar vaksin dalam kalangan warga tempatan dan asing di Arab Saudi selain kerjasama yang ditunjukkan oleh pengunjung Masjidil Haram dalam mengikut prosedur operasi standard (SOP) Covid-19 membolehkan penyediaan air zamzam disambung semula.

Sementara itu, berkuat kuasa 10 Oktober lalu, Kementerian Haji dan Umrah Arab Saudi turut meluluskan pemberian visa umrah dan permit solat di dalam Masjidil Haram dan Masjid Nabawi kepada individu lengkap divaksin Covid-19.

Walaubagaimanapun, individu yang disahkan mendapat pengecualian pengambilan vaksin dan berdaftar dengan aplikasi ‘Tawakkalna’, akan dibenarkan melawat kedua-dua masjid berkenaan.

“Bagi mereka yang membuat tempahan dan mempunyai permit untuk menunaikan umrah atau ingin melawat kedua-dua masjid itu tetapi belum lengkap divaksin perlu mendapatkan suntikan dos kedua dalam tempoh 48 jam sebelum tarikh ditetapkan dalam permit untuk mengelakkan pembatalan,” jelas kementerian tersebut.


44 kematian baharu, 60,873 kes aktif

Seramai 44 pesakit di 13 negeri meninggal dunia semalam akibat komplikasi Covid-19, termasuk 10 yang belum sempat diberi rawatan perubatan dan dikategorikan sebagai kes ’brought in death’ (BID).

Jumlah terbaharu itu menjadikan kumulatif kematian sejak awal tahun lalu akibat jangkitan Covid-19 meningkat kepada 30,831 kes, termasuk 6,236 kes BID, lapor Kementerian Kesihatan (KKM), hari ini.

Johor mencatat angka kematian tertinggi sebanyak lapan kes, menjadikan keseluruhannya 3,809 kes, termasuk 479 BID. Negeri itu juga mencatat 236,693 kumulatif positif, termasuk 554 kes import, dengan 226,664 pesakit telah sembuh.

Sehingga semalam Johor merekodkan 6,220 kes aktif, meningkat 140 kes, berbanding 6,080 kes semalam.

Daripada jumlah itu, 5,142 pesakit menjalani kuarantin di rumah; 560 ditempatkan di PKRC; 497 dimasukkan ke hospital; dan 21 pesakit dirawat di unit rawatan rapi (ICU) dengan kesemuanya memerlukan alat bantuan pernafasan.

Negeri itu juga mencatat 31 kluster aktif, dengan majoriti daripadanya membabitkan jangkitan di tempat kerja dan komuniti.

Bagi di negeri-negeri lain, Sabah mencatat enam kematian semalam; diikuti Terengganu (lima); dan masing-masing empat di Pahang, Pulau Pinang serta Selangor.

Tiga kes kematian dilaporkan di Sarawak; masing-masing dua di Kedah, Kelantan, Negeri Sembilan serta Perak; dan masing-masing satu di Melaka serta Kuala Lumpur.

Tiada kes kematian dilaporkan di Perlis, Labuan dan Putrajaya.

Sehingga semalam, 10 negeri kekal merekodkan kes kematian melebihi 1,000 yang membabitkan Selangor seramai 9,849 kes; Johor (3,809); Sabah (2,733); Kuala Lumpur (2,631); Kedah (2,116); Pulau Pinang (1,682); Sarawak (1,605); Perak (1,302); Negeri Sembilan (1,291); dan Kelantan (1,197).

Sementara itu, jumlah kes aktif di seluruh negara meningkat sedikit berbanding semalam apabila mencatat 60,873 kes.

Daripada jumlah itu, seramai 49,753 pesakit menjalani kuarantin di rumah; 6,107 ditempatkan di PKRC; 4,620 dimasukkan ke hospital; dan 393 pesakit dirawat di ICU, dengan 212 daripadanya memerlukan alat bantuan pernafasan.

Sejak kes pertama Covid-19 dilaporkan di negara ini awal tahun lalu sehingga semalam sebanyak 2,683,523 kes positif dikesan dengan 2,591,819 pesakit telah sembuh.


11 orang boleh sahkan kesahihan surat Zahid, Najib

Terdapat 11 pihak yang boleh mengesahkan kesahihan surat ditandatangani Presiden UMNO, Datuk Seri Ahmad Zahid Hamidi yang memberi sokongan kepada Presiden PKR, Datuk Seri Anwar Ibrahim, bagi menjatuhkan kerajaan Perikatan Nasional (PN).

Bekas Timbalan Ketua UMNO Bahagian Putrajaya, Datuk Tun Faisal Ismail Aziz berkata, pihak berkenaan termasuk Istana Negara yang menerima surat sokongan itu.

Pihak lain ialah:

1. Pihak yang mendedahkan kewujudan surat itu iaitu Menteri Wilayah, Tan Sri Annuar Musa;
2. Pihak yang menandatangani surat itu iaitu Zahid sendiri dan bekas Perdana Menteri, Datuk Seri Najib Razak;
3. Pihak yang menerima sokongan iaitu Anwar;
4. Pihak yang turut mengetahui kewujudan surat berkenaan iaitu Perdana Menteri, Tan Sri Muhyiddin Yassin;
5. Pihak yang ditunjukkan surat itu oleh Perdana Menteri iaitu Presiden PAS, Datuk Seri Abdul Hadi Awang; dan
6. Lima menteri UMNO yang ditunjukkan surat itu oleh Perdana Menteri iaitu Datuk Seri Ismail Sabri Yaakob, Datuk Seri Shamsul Anuar Nasarah, Datuk Seri Reezal Merican Naina Merican, dan Datuk Seri Noraini Ahmad.

Tun Faisal berkata, Lembaga Disiplin sepatutnya memastikan kesahihan surat sokongan ini terlebih dahulu, sebelum mensabitkan beliau dengan tuduhan memfitnah presiden UMNO.

“Saya telah didakwa dan dihukum oleh Lembaga Disiplin UMNO atas pertuduhan bahawa saya telah memfitnah presiden UMNO berkaitan surat sokongan kepada Anwar. Saya juga telah didakwa dan dihukum kerana kononnya mengkritik presiden secara terbuka disebabkan surat sokongan ini.

“Sebab itu bagi saya penting inisiatif bersumpah hari ini. Kalau kata dia (Zahid) bersumpah dan kata benda itu tak betul, maka selesailah. Saya terimalah hukuman. Tapi bila beliau tak bersumpah maka sebenarnya beban untuk pembuktian adalah kepada Lembaga Disiplin.

“Dalam hujah pembelaan saya, saya telah membuktikan dengan fakta dan dengan nama saksi-saksi yang boleh disoal siasat oleh Lembaga Disiplin,” katanya pada sidang media di Surau Ar-Rahman Pusat Dagangan Dunia Putra (PWTC) hari ini.

Tun Faisal berada di surau berkenaan kerana menunggu kemungkinan Zahid hadir menyahut cabaran beliau untuk sama-sama bersumpah berkaitan dua perkara iaitu surat sokongan kepada Anwar dan klip audio perbualan Zahid dan Anwar.

Bagaimanapun, Zahid tidak muncul.

Beliau berkata, inisiatif bersumpah hari ini penting kerana surat sokongan berkenaan menunjukkan kerjasama senyap-senyap antara Zahid dan Anwar tanpa pengetahuan ahli akar umbi adalah punca kekalutan dan perpecahan UMNO sekarang.

“Ini juga punca segala permulaan kerosakan agenda penyatuan ummah dan hubungan kerjasama di antara parti-parti di dalam Perikatan Nasional.

“Dan ini juga adalah punca serangan dan fitnah terhadap menteri-menteri UMNO di dalam kerajaan dan juga punca pendakwaan berpilih terhadap saya dan hukuman gantung 6 tahun yang sangat zalim dan sangat luar biasa,” katanya.


Nenek antara 17 ditahan berpesta liar, polis rampas pil ekstasi

Seorang nenek kepada dua orang cucu berusia 54 tahun dan remaja lelaki berumur 13 tahun antara 17 individu ditahan ketika disyaki sedang leka berpesta liar, termasuk menghisap dadah di sebuah apartmen di Jalan Sultan Ismail, di Kuala Lumpur, malam tadi.

Ketua Jabatan Siasatan Jenayah Narkotik Kuala Lumpur, Asisten Komisioner Sahar Abd Latif berkata semua individu yang ditahan terdiri daripada sembilan wanita dan lapan lelaki tempatan berumur lingkungan 13 hingga 54 tahun.

Beliau berkata dalam serbuan itu, polis turut merampas pil ekstasi dan ketamin seberat 13.61 gram bernilai RM864 serta satu set kunci, kad akses premis dan sebuah pembesar suara.

“Selain itu, ujian saringan air kencing mendapati seramai empat lelaki dan empat wanita disahkan positif syabu dan ketamin,” katanya dalam kenyataan malam tadi.

Sahar berkata hasil siasatan awal mendapati bahawa penganjur parti liar adalah seorang wanita tempatan berumur 23 tahun bertujuan menyambut hari lahir.

Beliau berkata kesemua individu dibawa ke Ibu Pejabat Polis Daerah Dang Wangi untuk direman selama empat hari hingga Isnin depan.

Mereka turut dikompaun RM2,000 setiap seorang di bawah Peraturan 17(1) Akta Pencegahan dan Pengawalan Penyakit Berjangkit 1988 (Akta 342) (Pelan Pemulihan Negara) (2) 2021.


Covid-19: Jumlah pesakit sembuh hari ini paling tinggi

Jumlah pesakit Covid-19 yang dilaporkan sembuh dalam tempoh 24 jam sehingga 12 tengah hari tadi merekodkan angka tertinggi sejak wabak itu melanda negara awal tahun lalu, dengan 23,473 kes dicatatkan.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan keseluruhan kes sembuh sebanyak 1,506,273 daripada 1,786,004 kes positif yang direkodkan sejak tahun lalu.

Pada masa sama beliau berkata dalam tempoh 24 jam itu juga 249 pesakit, termasuk 51 bukan rakyat Malaysia, meninggal dunia menjadikan jumlah keseluruhan meningkat kepada 17,191 kes kematian.

Katanya, 80 kes juga membabitkan kematian sebelum dibawa ke hospital yang turut melibatkan 34 pesakit bukan warganegara Malaysia.

Sebanyak 262,540 kes masih aktif, manakala 1,001 pesakit masih dirawat di unit rawatan rapi (ICU), manakala 416 pesakit lagi turut dirawat di ICU kerana disyaki dijangkiti Covid-19.

Sebanyak 783 pesakit memerlukan bantuan alat pernafasan dengan 470 kes disahkan Covid-19, manakala 313 lagi hanya disyaki dan masih dalam siasatan.

Terdahulu beliau memaklumkan jumlah jangkitan Covid-19 di seluruh negara dalam tempoh 24 jam itu meningkat semula kepada 20,988 kes, termasuk 2,552 bukan warganegara, setelah turun kepada 18,762 kes semalam, menjadikan keseluruhan jangkitan sejak wabak melanda negara awal tahun lalu kepada 1,786,004 kes.

“Daripada 20,988 kes harian yang dilaporkan hari ini, sebanyak 341 kes atau 1.6 peratus adalah daripada kategori 3, 4 dan 5, manakala 20,647 kes (98.4 peratus) lagi adalah terdiri daripada kategori 1 dan 2.

“Secara keseluruhan, 9,860 kes (47.0 peratus) daripada jumlah kes yang dilaporkan hari ini tiada sejarah vaksinasi, 4,995 kes (23.8 peratus) telah menerima sekurang-kurangnya satu dos vaksin, manakala 6,133 kes (29.2 peratus) mempunyai sejarah vaksinasi lengkap,” katanya.

Sementara itu mengenai kapasiti dan penggunaan katil hospital, beliau berkata, sehingga jam 5 petang semalam secara keseluruhannya sebanyak 78 peratus katil bukan unit rawatan rapi (ICU) digunakan, manakala 90 peratus lagi membabitkan katil ICU.

Penggunaan katil ICU melebihi 100 peratus direkodkan di Sabah sebanyak 126% daripada 145 katil; Kedah (121% daripada 104 katil); dan Perak (107% daripada 90 katil).

Manakala penggunaan katil bukan ICU melebihi 100 peratus pula direkodkan di Pulau Pinang sebanyak 117% daripada 829 katil; Perlis (102% daripada 185 katil); dan Johor (101% daripada 2,461 katil).

Dr Noor Hisham juga berkata dalam tempoh 24 jam itu 31 lagi kluster baharu dikesan menjadikan keseluruhannya 4,804 kluster dengan 3,316 telah ditamatkan dan 1,488 lagi masih aktif.

Katanya, sebanyak 17 kluster membabitkan tempat kerja, komuniti (sembilan), kumpulan berisiko tinggi (empat iaitu dua di Johor dan masing-masing satu di Pulau Pinang dan Selangor), dan satu kluster pendidikan tinggi di Sabah.

Empat kluster tempat kerja masing-masing direkodkan di Selangor dan Sarawak; masing-masing tiga di Johor dan Pulau Pinang; Melaka (dua) dan satu di Kelantan.

Kelantan juga masih merekodkan jangkitan dalam komuniti yang tinggi iaitu membabitkan lima kluster; Sarawak (dua) dan masing-masing satu di Johor dan Pahang.


Skuad Prihatin Bersatu dikerah bantu mangsa banjir

Skuad Prihatin Bersatu kini mula mengagihkan bantuan kepada mangsa banjir, khususnya di negeri-negeri di Pantai Timur Semenanjung, kata Presiden Bersatu Tan Sri Muhyiddin Yassin.

Menurutnya beliau telah mengarahkan Skuad Prihatin Bersatu untuk turun ke lapangan bagi membantu mangsa-mangsa banjir, terutama di Kelantan dan Terengganu.

“Saya telah mengarahkan Skuad Prihatin Bersatu untuk membantu mangsa-mangsa banjir di negeri-negeri Pantai Timur.

“Alhamdulillah, bantuan telah mula disampaikan. Saya harap bantuan ini dapatlah meringankan sedikit beban mangsa-mangsa banjir,” katanya dalam satu kenyataan, hari ini (24 Disember 2022).

Sambil berterima kasih kepada Skuad Prihatin Bersatu yang sentiasa peka dan prihatin dengan nasib rakyat, beliau juga berkata ahli Parlimen dan Ahli Dewan Undangan Negeri Bersatu juga akan terus memberi bantuan kepada rakyat di kawasan masing-masing.

“Insya-Allah, Bersatu akan terus membantu rakyat sedaya upaya yang mampu dan istiqamah dengan prinsip Prihatin, Bersih dan Stabil,” katanya.

Sementara itu, Ketua Penerangan Bersatu Datuk Wan Saiful Wan Jan berkata Muhyiddin mengarahkan supaya jentera digerakkan secara bersepadu melalui Skuad Prihatin Bersatu sebagai jambatan penghubung bantuan dan meringankan beban mangsa banjir.

Katanya, jentera Bersatu peringkat Negeri, Bahagian, dan sayap-sayap Srikandi, Armada, Srikandi Muda dan Bersekutu telahpun menggerakkan pasukan sukarelawan bantuan banjir untuk misi ini di semua lokasi yang terkesan.

“Tan Sri Muhyiddin Yassin juga telah meminta semua Ahli Parlimen, Senator dan ADUN-ADUN untuk meneruskan misi bantuan kepada yang memerlukan.

“Skuad Prihatin akan menjalinkan kerjasama dengan agensi penguatkuasaan setempat, agensi pengurusan bencana banjir, Pusat Kawalan Operasi Bencana (PKOB) serta pemimpin setempat supaya skop bantuan dihulurkan tidak bertindan dan boleh dikoordinasi dengan baik dan berkesan.

“Semua peringkat kepimpinan diseru agar memberikan perhatian sepenuhnya di dalam memberikan bantuan yang sepatutnya kepada mangsa-mangsa banjir, terutamanya fasa pertama bantuan keperluan di Pusat Pemindahan Sementara dan fasa kedua, gotong-royong membersihkan rumah-rumah terlibat,” katanya.


Dos penggalak antara syarat baharu solat Jumaat di Selangor

Jabatan Agama Islam Selangor (JAIS) menetapkan hanya jemaah lengkap dua dos vaksin dan penerima dos penggalak dibenar menunaikan solat Jumaat di masjid, mulai 25 Februari 2022.

Arahan dan peraturan baharu itu dikeluarkan menerusi pekeliling yang diedarkan kepada masjid, surau dan musolla dibuat susulan peningkatan jangkitan Covid-19 di Selangor.

Sehingga semalam, Selangor merekodkan 901,859 kumulatif positif, dengan 827,001 pesakit telah sembuh, 10,128 kes kematian, dan 64,730 kes masih aktif.

Daripada jumlah kes aktif itu, 63,042 pesakit menjalani kuarantin di rumah; 398 ditempatkan di PKRC; 1,256 dimasukkan ke hospital; dan 34 dirawat di unit rawatan rapi dengan 24 daripadanya memerlukan alat bantuan pernafasan.

Pekeliling bertarikh 21 Februari 2022 itu menyatakan Sultan Selangor, Sultan Sharafuddin Idris Shah Al-Haj berkenan agar pentadbiran masjid, surau dan musolla di seluruh Selangor meningkatkan penguatkuasaan.

“Dengan Perkembangan terkini penularan Covid-19, dan kebimbangan baginda akan berlaku situasi lebih buruk dan menjejaskan aktiviti di masjid, surau dan musolla.

“Setelah mendapat nasihat dari Jabatan Kesihatan Negeri Selangor, baginda telah berkenan agar pentadbir masjid, surau dan musolla di seluruh negeri Selangor mempertingkatkan penguatkuasaan, usaha dan tindakan,” kata kenyataan itu.

Tindakan yang perlu diambil ialah:


Tok Mat nafi ada pemimpin UMNO lain berunding dengan PAS

Timbalan Presiden UMNO Datuk Seri Mohamad Hasan berkata tiada sebarang rundingan oleh mana-mana pemimpin UMNO dengan PAS ketika ini seperti didakwa Presiden PAS Tan Sri Abdul Hadi Awang.

Beliau berkata UMNO dan Barisan Nasional (BN) setakat ini telah membuat keputusan untuk bertanding secara solo pada Pilihan Raya Umum Ke-15, lapor Bernama.

“Tidak tahulah beliau berunding dengan siapa tetapi dengan saya memang tiadalah. Janganlah kita mahu mengadu domba parti orang lain, jaga parti sendiri. Saya jaga parti saya, beliau jaga parti beliau.

“Apa sahaja perundingan, mesti telus, jangan berunding dalam gelap, tidak boleh begitu,” katanya kepada pemberita selepas menghadiri program Semarak Merdeka di Kuala Sawah, Rantau di sini.

Media hari ini melaporkan Abdul Hadi berkata pintu rundingan antara PAS dan UMNO menerusi Muafakat Nasional sentiasa terbuka dan masih berjalan ketika ini melibatkan pimpinan serta ahli akar umbi kedua-dua parti.

Mohamad berkata beliau juga tidak mengetahui sekiranya Presiden UMNO Datuk Seri Dr Ahmad Zahidi Hamidi mengutuskan mana-mana pemimpin parti itu untuk berunding dengan PAS.

“Jadi tiada pula dengar parti ataupun Presiden pernah bercakap mengutuskan (mana-mana pemimpin parti) mewakili UMNO berunding dengan PAS.

“Setakat hari ini saya tidak tahu, boleh jadi ada tetapi saya tidak tahu. Setakat ini yang saya tahu sebagai Timbalan Presiden, saya tidak pernah dengar Presiden berbuat demikian… mengutus wakil khas untuk berunding,” katanya.


Menteri Kewangan saya lantik dah masuk UMNO, kata Muhyiddin

Tan Sri Muhyiddin Yassin berkongsi pengalamannya ketika menguruskan krisis penularan Covid-19 dengan menyelit keputusan Menteri Kewangan yang sebelum ini dilantiknya menyertai UMNO dan antara yang disebut-sebut bakal calon di Parlimen Kuala Selangor.

Mantan Perdana Menteri itu berkata Tengku Datuk Seri Zafrul Tengku Abdul Aziz ketika dilantiknya dalam Kerajaan Perikatan Nasional (PN) diarahkan untuk mengambil langkah segera bagi membantu rakyat yang terjejas ekoran sekatan pergerakan yang dilaksanakan untuk mencegah penularan Covid-19.

“Waktu kita tutup PKP (Perintah Kawalan Pergerakan) saya fikir orang yang duduk di rumah ini apa nak makan… pasal saya pun datang dari kampung… dan ini adalah masalah yang terpaksa kita tangani.

“Sebab itu saya arahkan Menteri Kewangan, tapi Menteri Kewangan yang saya lantik dah jadi ahli UMNO pula… orang kata kacang lupakan kulit.. tak apa lah apa-apa pun,” kata Pengerusi PN itu pada program Jelajah Prihatin PN di Tasek Gelugor, Pulau Pinang, malam tadi (16 Oktober 2022).

Untuk rekod, Tengku Zafrul dibawa masuk Muhyiddin ke dalam kerajaan setelah dilantik menjadi PM Kelapan pada 1 Mac 2020. Beliau kemudian mengumumkan pembentukan Kabinet pada 9 Mac.

“Saya bagi tahu Zafrul bila kita umum tutup (PKP), cepat-cepat sekarang buat kerja. Kita nak tengok berapa duit ada supaya dengan wang yang ada itu boleh dibelanjakan untuk tolong rakyat yang susah.

“Sebab itu akhirnya lapan pakej rangsangan yang saya keluarkan jumlahnya RM530 bilion. Dibelanjakan untuk bantu semua rakyat Malaysia, termasuk untuk membeli vaksin melawan Covid-19,” katanya.

Muhyiddin yang juga Presiden Bersatu berkata langkah yang diambilnya tidak pernah berlaku dalam sejarah negara apabila mengeluarkan peruntukan yang besar demi untuk menjaga nasib rakyat.

Sebab itu, katanya Jelajah Prihatin PN untuk menerangkan dan menunjukkan kepada rakyat bahawa gabungan ini adalah sebuah parti yang cukup prihatin dengan nasib rakyat.


Jamal kalah kes saman, diarah bayar Teresa Kok RM300,000

Bekas Menteri Industri Utama Teresa Kok Suh Kim hari ini memperoleh ganti rugi RM300,000 selepas memenangi kes saman fitnah terhadap Ketua UMNO Bahagian Sungai Besar Datuk Seri Jamal Md Yunos atas dakwaan menyalahgunakan dana Yayasan Warisan Anak Selangor (Yawas).

Pesuruhjaya Kehakiman (JC) Datuk Mohd Arief Emran Arifin dalam keputusannya membenarkan tuntutan saman Kok selaku plaintif terhadap defendan iaitu Jamal, yang difailkan pada 6 April 2017, lapor Bernama.

“Defendan (Jamal) juga diarahkan membayar kos RM50,000 kepada plaintif. Jumlah itu harus dijelaskan dalam tempoh 14 hari dari sekarang,” kata JC Mohd Arief.

Jamal tidak hadir pada prosiding hari ini.

Apabila ditemui pemberita selepas prosiding, peguam Datuk S.N. Nair yang mewakili Kok berkata mahkamah memerintahkan Jamal untuk membayar jumlah keseluruhan RM300,000 yang meliputi ganti rugi am, teruk dan teladan.

Ahli Parlimen Seputeh itu yang memfailkan saman tersebut pada 6 April 2017, mendakwa Jamal telah mengeluarkan kenyataan berbaur fitnah terhadapnya berkaitan dana Yawas ketika mengadakan sidang media pada 8 Mac, 2017.

Dalam penyataan tuntutan, Kok mendakwa kenyataan berkenaan telah disiarkan oleh media cetak dan elektronik termasuk dalam laman sosial Facebook milik Jamal.

Beliau mendakwa kenyataan fitnah itu antara lain memberikan gambaran bahawa beliau telah menyalahgunakan dana kerajaan negeri untuk kegunaan sendiri dan seorang yang tidak beretika.

Oleh itu, plaintif menuntut ganti rugi am sebanyak RM1 juta, ganti rugi pampasan, ganti rugi teruk dan teladan serta perintah injunksi bagi menghalang defendan atau mana-mana ejennya daripada menerbitkan semula kenyataan fitnah berkenaan.


Tidak timbul isu vaksin mana yang terbaik

Ada pihak yang cuba putar belit kenyataan Jabatan Kesihatan Negeri Kelantan yang menyatakan suntikan vaksin Sinovac di Kelantan sudah tamat.

Lantas mereka menuduh Sinovac adalah vaksin tidak berkualiti dan sebab itu kerajaan menghentikan suntikan.

Saya nasihatkan supaya baca penerangan berita itu dengan betul dan baca lagi beberapa kenyataan oleh YB Khairy Jamaluddin dalam isu ini.
Jangan hanya baca tajuk sahaja. Dah berapa kali saya beritahu, setiap kali tajuk sensasi, baca isi dan penerangan lanjut.

Sebenarnya perolehan vaksin Sinovac sudah capai kuota yang dipesan, 18.75 peratus dari total penduduk negara. Bahkan perolehan kerajaan telah melebihi dari jumlah itu, 16 juta dos.

Inilah yang dijanjikan oleh kerajaan dalam Program Imunisasi Covid-19 Kebangsaan. Justeru dos yang berbaki pada masa sekarang adalah akan digunakan untuk penerima dos ke 2 vaksin berkenaan.

Manakala vaksin Pfizer telah ditambah sehingga 44 juta dos. Sedangkan perolehan dan tempahan awal kerajaan adalah hanya 50 peratus.

Di sini tidak timbul vaksin mana terbaik atau terdapat vaksin kualiti rendah atau seumpamanya. Semua vaksin Covid-19 adalah berkesan dan selamat digunakan. Mana-mana vaksin yang ditawarkan untuk kita ambil itu adalah terbaik buat diri kita.

Kita boleh lihat dan baca sendiri kes-kes yang positif setelah divaksin adalah majoritinya berkategori ringan atau tiada gejala. Inilah bukti menunjukkan vaksin itu berkesan mengurangkan bebanan Covid-19 dalam masyarakat.

Mungkin suatu ketika nanti kita boleh hidup bersama virus Covid-19 tanpa merasa ketakutan kerana andai kata ianya menjangkiti kita sekalipun, badan kita sudah mampu berlawan dan tidak menjadi teruk.

Tahniah kepada beberapa negeri yang sudah melepasi 40 peratus divaksin dos 1:

Selangor dan Wilayah Persekutuan Kuala Lumpur 47.6 peratus.
Labuan 60.1 peratus.
Sarawak 56.1 peratus.

Dr Suhazeli Abdullah
Pakar Perubatan Keluarga

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Korea Utara uji peluru berpandu, sehari sebelum Kamala tiba di Seoul

Korea Utara menembak dua peluru berpandu balistik jarak dekat dari pantai timurnya pada hari ini (28 September), kata tentera Korea Selatan, sehari sebelum Naib Presiden Amerika Syarikat (AS) Kamala Harris dijangka tiba di Seoul.

Pelancaran itu dibuat dua hari selepas Korea Selatan dan tentera AS mengadakan latihan ketenteraan di perairan pantai timur selatan yang melibatkan kapal pengangkut pesawat. Pada Ahad, Korea Utara telah melepaskan satu lagi peluru berpandu balistik ke arah laut di luar pantai timurnya.

Peluru berpandu yang dilancarkan hari ini dilakukan dari kawasan Sunan Pyongyang, ibu negara Korea Utara, antara jam 6.10 petang (5.10 petang, waktu Malaysia) dan 6.20 petang, kata Ketua Turus Bersama Korea Selatan.

“Tentera kami telah memperkukuh pengawasan dan kewaspadaan serta mengekalkan postur kesediaan kedap udara sambil bekerjasama rapat dengan AS,” kata mereka dalam satu kenyataan.

Pengawal Pantai Jepun juga melaporkan ujian peluru berpandu balistik Korea Utara, sambil dikecam oleh menteri pertahanannya, Toshiro Ino sebagai “tidak boleh diterima”.

Beliau memberitahu pemberita, “Siri tindakan Korea Utara, termasuk pelancaran peluru berpandu balistik berulang, menimbulkan ancaman kepada keamanan dan keselamatan Jepun, rantau ini dan masyarakat antarabangsa.”

Selepas singgah di Jepun, Kamala akan mendarat di ibu negara Korea Selatan dan melawat Zon Nyah Ketenteraan (DMZ) yang berkubu antara jiran pada Khamis.

Dalam ucapan beberapa jam sebelum itu di atas kapal pemusnah USS Howard di bandar Yokosuka Jepun, Kamala menyebut pelancaran peluru berpandu oleh Korea Utara pada Ahad sebagai sebahagian daripada “program senjata haram yang mengancam kestabilan serantau dan melanggar beberapa resolusi Majlis Keselamatan Pertubuhan Bangsa-Bangsa Bersatu”.

Korea Utara telah menguji peluru berpandu pada kadar yang tidak pernah berlaku sebelum ini tahun ini. Negara terpencil itu telah menyelesaikan persiapan untuk ujian nuklear.

Sejak 2006, Korea Utara telah tertakluk kepada sekatan PBB, yang telah dipertingkatkan oleh Majlis Keselamatan secara berterusan, dan sebulat suara, selama bertahun-tahun untuk memotong pembiayaan bagi senjata nuklear dan program peluru berpandu balistiknya.

Korea Utara menolak resolusi PBB sebagai pelanggaran hak kedaulatannya untuk mempertahankan diri dan penerokaan angkasa lepas, dan telah mengkritik latihan ketenteraan AS dan Korea Selatan sebagai bukti niat bermusuhan mereka. – Agensi


PN bincang penggunaan logo hadapi PRN enam negeri, kata Hamzah

Perbincangan pembahagian kerusi dalam kalangan parti komponen Perikatan Nasional (PN) bagi menghadapi pilihan raya di enam negeri yang dijangka Julai depan, berjalan lancar.

Setiausaha Agung PN, Datuk Seri Hamzah Zainuddin berkata semua parti komponen – Bersatu, PAS dan Gerakan – sedang memuktamadkan pembahagian kerusi Dewan Undangan Negeri (DUN) di negeri berkaitan.

Bercakap pada sidang media di Parlimen hari ini (23 Februari 2023), beliau menjelaskan perbincangan pengagihan kerusi itu berjalan baik tanpa sebarang masalah.

“Kita masih belum memuktamadkan pembahagian kerusi untuk ditandingi parti komponen pada Pilihan Raya Negeri (PRN) nanti.

“Bagaimanapun, kami telah beberapa kali mengadakan perbincangan untuk pengagihan kerusi dalam kalangan parti PN… tiada masalah,” katanya.

Hamzah yang juga Ahli Parlimen PN Larut berkata, perbincangan itu juga menjurus mengenai penggunaan logo yang bersesuaian di negeri-negeri yang ditadbir PAS iaitu di Kedah, Kelantan dan Terengganu.

Pada Pilihan Raya Umum Ke-15 (PRU-15) lalu, semua calon PN di Kelantan dan Terengganu menggunakan lambang PAS, manakala negeri-negeri lain menggunakan logo PN.

Untuk rekod, enam negeri – Kedah, Kelantan, Terengganu, Pulau Pinang, Selangor dan Negeri Sembilan – tidak menyertai PRU-15 yang diadakan 19 November tahun lalu.

Semalam, enam menteri besar dan ketua menteri di negeri terbabit mengadakan pertemuan di Kuala Lumpur bagi membincangkan tarikh sesuai mengadakan PRN serentak.

Menteri Besar Kedah, Datuk Seri Muhammad Sanusi Md Nor dalam kenyataannya selepas mesyuarat itu berkata semua menteri besar dan ketua menteri sepakat tarikh bagi pembubaran DUN yang paling sesuai ialah pada minggu ketiga atau keempat bulan Jun 2023.


RON97 turun 5 sen, RON95, diesel kekal

Harga runcit petrol RON97 turun lima sen daripada RM4.20 kepada RM4.15 seliter manakala harga RON95 dan diesel kekal tidak berubah dari 15 hingga 21 September.

Kementerian Kewangan, dalam satu kenyataan pada Rabu (14 September), berkata bagi melindungi pengguna daripada kenaikan harga minyak global, harga siling RON95 dan diesel masing-masing kekal pada RM2.05 seliter dan RM2.15 seliter walaupun pasaran sebenar harga kedua-dua produk telah meningkat melebihi harga siling semasa.

Ia berkata harga ditetapkan berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah sewajarnya untuk memastikan kebajikan dan kesejahteraan rakyat terus terjaga,” katanya.


Dasar agih subsidi kerajaan dahulu silap, kata Mat Maslan

Dasar pentadbiran sebelum ini dilihat tersilap langkah dalam pengagihan subsidi kepada semua rakyat tanpa mengira pendapatan isi rumah.

Timbalan Menteri Kewangan I, Datuk Seri Ahmad Maslan berkata subsidi turut dinikmati golongan kaya yang berlanjutan bertahun lamanya.

Katanya kesilapan itu kini sedang cuba diperbetulkan kerajaan pimpinan Perdana Menteri, Datuk Seri Anwar Ibrahim bagi memastikan golongan kurang mampu lebih menikmati subsidi berbanding golongan kaya.

“Kita ingin melakukan perkara yang adil. Orang miskin perlu diberi lebih subsidi berbanding orang kaya tetapi Malaysia ini sebuah negara yang tersilap memberikan subsidi…orang kaya dapat lebih banyak daripada orang miskin.

“Saya boleh sebut dasar itu silap, dasar pemberian subsidi itu tersasar. Sebagai kerajaan yang bertanggungjawab dan bukan kerajaan yang ingin popular maka kesilapan tersebut perlu diperbetul.

“Jadi kita ingin membetulkan kesilapan itu, selama ini mereka yang memiliki lebih banyak pendingin hawa dan kereta di rumah dapat lebih banyak subsidi sedangkan mereka yang tiada pendingin hawa dan memiliki motosikal kecil hanya terima sedikit,” katanya pada sidang media selepas Majlis Pelancaran Dokumen Piawaian Pelaburan Mampan (SIS) di Putrajaya, hari ini.

Isnin lalu Anwar mengumumkan penarikan subsidi terhadap golongan berpendapatan tinggi atau T20 dalam penggunaan elektrik dan ibadah haji.

Mengulas lanjut Ahmad Maslan berkata penjimatan subsidi elektrik bagi enam bulan pertama tahun depan mencecah RM5.6 bilion belum mengambil kira penjimatan dalam subsidi lain seperti petrol.

Semalam, Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata subsidi bersasar penggunaan elektrik bagi golongan T20 berasaskan pendapatan akan diumumkan selepas sistem Pangkalan Data Utama (PADU) dijangka siap hujung tahun ini.


‘Klang panas’ selepas kes majikan Cina pukul pengawal peribadi

Ketua Polis Selangor, Datuk Arjunaidi Mohamed meminta masyarakat bersabar dan tidak mengambil tindakan sendiri berhubung kejadian dua pengawal peribadi yang dipukul oleh majikan kerana berpuasa.

Katanya, polis sudah mengesan beberapa gesaan yang berbaur ugutan daripada pihak tertentu untuk mengisytiharkan perang dan mengepung kawasan Klang.

“Kenyataan yang sebegini, boleh mengeruhkan keadaan, serta menjejaskan ketenteraman awam dan boleh diambil tindakan di bawah Seksyen 504 Kanun Keseksaan,” katanya dalam kenyataan hari ini.

Arjunaidi berkata, beberapa klip video juga dikesan telah dimuat naik dari pelbagai platform media sosial, yang menggesa supaya tindakan setimpal diambil terhadap suspek.

Beliau berkata, sehingga ini pihak polis mengesahkan bahawa seramai lima orang telah ditangkap melalui beberapa siri operasi bagi membantu siasatan.

Dari jumlah tersebut, katanya, empat orang ditangkap di Klang Selatan, sementara seorang lagi di Dang Wangi, Kuala Lumpur dan semua suspek telah ditahan reman antara lima hari hingga tujuh hari.

Beliau turut menasihatkan orang ramai agar tidak membuat sebarang spekulasi, perkongsian dan menyebarkan sesuatu berita dari sumber yang tidak sahih.


Anwar sahut cabaran Najib

Datuk Seri Anwar Ibrahim menyambut cabaran bekas Perdana Menteri Datuk Seri Najib Razak untuk berdebat pada bila-bila masa berhubung isu bantuan bagi menyelamatkan Sapura Energy Berhad.

Pengerusi Pakatan Harapan (PH) itu berkata beliau mengambil maklum cabaran Najib yang mahu beliau turut serta dalam debat setelah dicabar bekas Naib Presiden PKR Rafizi Ramli.

“Saya ambil maklum lontaran cabaran debat dari Najib. Sikap saya jelas dan tidak berganjak sejak lebih 10 tahun lalu di mana saya pernah melontarkan cabaran yang serupa kepada beliau tapi tidak bersahut,” katanya dalam kenyataan hari ini.

Anwar berkata Najib kini memilih mencabar beliau pada awal Ramadan setelah gagal menjawab sanggahan Rafizi mengenai kemelut ‘bail-out’ Sapura dalam keadaan rakyat miskin dan peniaga kecil yang tidak terbela.

Menjawab cabaran Najib, Anwar memetik pantun pendekar Melayu:

Tuan Puteri pergi ke Lukut,
Bawa pulang kacang panjang,
Sedikit pun hamba tak takut,
Kalau berani turun gelanggang.

“Saya bersedia untuk berdepan dan berdebat demi negara dan rakyat pada bila-bila masa dengan Najib,” katanya.

Semalam, Rafizi berkata beliau akan mengajak Anwar untuk turut serta berdebat setelah Najib mengenakan syarat ketua pembangkang itu perlu turut serta.

“@NajibRazak sebenarnya takut nak berdebat. Jadi dia cari alasan bagi syarat mintak heret @anwaribrahim sekali, sebab dia ingat Presiden PKR pun takut berdebat dengan dia.

“In Sha Allah saya sampaikan kepada @anwaribrahim dan kita sama-sama tengok alasan & syarat baru apa pula Najib nak bagi,” katanya dalam ciapan di Twitter susulan Najib meletak syarat terbaharu.

Rafizi dalam satu wawancara baru-baru ini mencabar Najib untuk berdebat susulan kontroversi isu kewangan Sapura Energy Berhad.

Najib sebelum ini menggesa agar kerajaan menyelamatkan Sapura Energy, dengan mengatakan bahawa PNB akan kerugian RM4 bilion jika syarikat itu dibiarkan muflis.

Pada September 2018, PNB telah meningkatkan pegangannya dalam Sapura daripada 12.16 peratus kepada 40 peratus.

Rafizi kemudiannya mendakwa Najib mengutamakan golongan elit perniagaan dalam mencadangkan agar kerajaan menyelamatkan Sapura.


Penempatan jemaah haji Malaysia di Mina dekat masjid

Jemaah Malaysia Malaysia bagi musim 2022 bertuah apabila Kerajaan Arab Saudi bukan sahaja memberi penempatan baharu tetapi juga kawasan khemah yang berdekatan dengan masjid, ketika berada di Mina.

Ketua Rombongan Haji Malaysia Datuk Seri Syed Saleh Syed Abdul Rahman berkata kelebihan itu boleh dimanfaatkan jemaah haji kerana bukan sahaja boleh solat di masjid tetapi juga menggunakan kemudahan di situ untuk diri mereka.

“Tahun ini semua tapak di Arafah, Muzdalifah dan Mina adalah tapak baharu. Bagaimanapun kemudahan dan kedudukannya masih lagi dalam suasana yang baik dan memberi kelebihan kepada jemaah haji Malaysia.

“Terutama kita lihat perkhemahan di Mina adalah berdekatan dengan Masjid Kuwait yang merupakan salah satu masjid di Mina. Sudah tentunya kemudahan itu dapat dinikmati jemaah haji Malaysia…mereka boleh ke masjid untuk solat dan gunakan kemudahan masjid itu,” katanya menurut Bernama.

Beliau berkata demikian ketika ditemui pemberita selepas melakukan tinjauan dan lawatan di Arafah, Muzdalifah dan Mina.

Selain itu, Syed Saleh berkata persiapan fasiliti di Arafah, Muzdalifah dan Mina, bagi jemaah haji mengerjakan ibadah Wukuf, kini pada tahap 50 hingga 60 peratus.

Katanya, kerja-kerja penyediaan fasilti itu dilihat berjalan mengikut jadual dan akan disiapkan menjelang tibanya Hari Wukuf dengan pemantauan pihak muassasah dan Lembaga Tabung Haji (TH).

“Persiapan untuk Arafah mencapai tahap hampir 50 peratus dan Mina 60 peratus. Ini mengambil kira, ada lagi 10 hari jemaah haji akan tiba. Tahun ini makanan untuk di Arafah dan Mina berjumlah 16 sajian, iaitu lima sajian akan guna konsep sedia dimakan,” katanya.

Difahamkan sebanyak 75 khemah pelbagai saiz disediakan di Arafah manakala di Mina lebih daripada 600 khemah.

Syed Saleh juga memaklumkan setakat semalam seramai 10,453 orang yang merupakan 76 peratus daripada jemaah haji yang dibawa TH tahun ini telah tiba di Makkah dan menunggu 10 hari lagi sebelum tiba waktu Wukuf.


PM batal ke Singapura kuatkan ura-ura PKP nasional esok

Perdana Menteri, Tan Sri Muhyiddin Yassin membatalkan lawatan rasmi ke Singapura yang dijadual Isnin kerana mahu memberi tumpuan kepada kes Covid-19 yang semakin meningkat.

Malaysia hari ini melaporkan 3,418 kes baharu dalam tempoh 24 jam lalu dengan Selangor mencatat jangkitan tertinggi iaitu 1,200 kes.

Semalam, negara mencatatkan sebanyak 2,881 kes, berbanding 3,788 kes sehari sebelumnya.

Menteri Luar, Datuk Seri Hishammuddin Hussein berkata, Perdana Menteri dijadual melawat Singapura esok tetapi ditangguh ke satu tarikh lain tahun ini.

Pembatalan itu mencetuskan khabar angin kemungkinan kerajaan akan melaksanakan Perintah Kawalan Pergerakan (PKP) 3.0 yang lebih ketat di seluruh negara bagi mengekang penularan wabak Covid-19.

“Ini disebabkan tumpuan semasa Perdana Menteri ketika ini adalah terhadap jumlah jangkitan Covid-19 yang meningkat baru-baru ini,” katanya dalam satu kenyataan media.

Hishammuddin dalam rangka lawatan kerja dua hari di Singapura berkata Muhyiddin dijadualkan bertemu Perdana Menteri Singapura, Lee Hsien Loong, untuk berbincang isu perjalanan merentas sempadan secara beransur-ansur.

Bagaimanapun katanya, keadaan semasa Covid-19 tidak menyediakan persekitaran yang selesa bagi kedua-dua perdana menteri untuk berbincang dan mencapai kata sepakat.


289,912 kanak-kanak terima dos pertama vaksin Covid-19

Seramai 289,912 atau 8.2 peratus daripada kanak-kanak berusia lima hingga 11 tahun telah menerima dos pertama vaksin Covid-19, lapor Kementerian Kesihatan (KKM) hari ini.

Data laman sesawang Covidnow yang dikemas kini pagi ini menunjukkan semalam sahaja seramai 42,659 kanak-kanak menerima suntikan itu.

Sejak 13 Oktober tahun lalu hingga semalam pula, seramai 13,607,475 atau 57.8 peratus individu dewasa telah menerima suntikan dos penggalak.

Sebanyak 97.5 peratus atau 22,940,521 individu dewasa telah lengkap divaksinasi, manakala 23,217,374 lagi menerima sekurang-kurangnya dos pertama daripada vaksin dua dos atau vaksin dos tunggal.

Sementara itu, sejak 8 September 2021 lalu seramai 5,675,965 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, 2,797,227 atau 89.9 peratus remaja telah lengkap divaksinasi, dan 2,878,738 atau 92.5 peratus lagi menerima sekurang-kurangnya satu dos.

Keseluruhannya sebanyak 65,524,828 dos vaksin diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan 24 Februari lalu.

Daripada jumlah itu, 25,737,748 atau 78.8 peratus populasi telah lengkap divaksinasi, manakala 26,386,024 atau 80.8 peratus lagi menerima sekurang-kurangnya satu dos.


Dalam pembelaan, Zahid jelaskan pernah peroleh pendapatan RM120,000 sebulan

Datuk Seri Ahmad Zahid Hamidi dalam kenyataan pembelaan yang bermula hari ini melibatkan kes rasuah dana Yayasan Akalbudi menjelaskan pernah memperoleh pendapatan purata yang tinggi sebulan sejak pertengahan 1990-an.

Presiden UMNO yang berdepan 47 tuduhan rasuah, pecah amanah dan pengubahan wang haram menafikan semua pertuduhan tersebut, malah tidak pernah mengarahkan sesiapa menggunakan dana Yayasan Akalbudi untuk kegunaan peribadinya.

“Saya pernah memperoleh pendapatan kira-kira RM120,000 sebulan ketika itu tetapi hanya menggunakan RM30,000 hingga RM40,000 untuk kegunaan peribadi dan keluarga saya.

“Bakinya semua saya gunakan untuk tujuan kebajikan sama ada menderma wang itu atau membantu fakir miskin dan menggunakannya untuk aktiviti keagamaan dan kebajikan,” katanya yang memberikan keterangan bela diri sebagai saksi pembelaan pertama hari ini.

Untuk rekod, Zahid berkata pendapatannya itu mencecah nilai tersebut ketika menjadi pengerusi Bank Simpanan Nasional (BSN), dan pengarah eksekutif di empat syarikat lain, iaitu Kertam Holding Bhd, Tekala Corporation Bhd, Hup Seng Bhd dan Ramatex Bhd.

Bagaimanapun, Zahid berkata beliau terpaksa melepaskan jawatannya dalam syarikat berkenaan selepas ditahan selama 10 hari di bawah Akta Keselamatan Dalam Negeri (ISA) pada 1998.

Terdahulu ketika menceritakan mengenai karier politiknya, Ahmad Zahid berkata pada 1987 beliau dilantik sebagai setiausaha politik kepada Menteri Belia dan Sukan ketika itu iaitu Datuk Seri Najib Razak sebelum menjadi Menteri Pelancongan pada 2004, Menteri Pertahanan pada 2009 dan Menteri Dalam Negeri pada 2013.

Zahid berkata beliau dilantik sebagai Timbalan Perdana Menteri pada tahun 2015, iaitu jawatan yang disandangnya sehingga tahun 2018 di mana pendapatannya ketika itu kira-kira RM50,000 sebulan.

Menurutnya, beliau kini mempunyai simpanan kira-kira RM2 juta yang disimpan dalam akaun simpanan Bank Islam.

Bagaimanapun, katanya aktiviti kebajikan dan amalnya terhenti sejak akaun Yayasan Akalbudi dibekukan selepas didakwa di mahkamah.

Pada 24 Januari lalu, Zahid diperintahkan membela diri selepas Hakim Mahkamah Tinggi Datuk Collin Lawrence Sequerah memutuskan bahawa pihak pendakwaan yang diketuai Timbalan Pendakwa Raya, Datuk Raja Rozela Raja Toran berjaya menimbulkan kes prima facie terhadap Zahid yang juga pengasas yayasan berkenaan.

Sequerah membuat keputusan itu di akhir kes pendakwaan di mana kes berprofil tinggi itu memakan masa selama hampir tiga tahun dengan mendengar keterangan seramai 99 saksi pendakwaan.

Zahid didakwa dengan 12 pertuduhan pecah amanah, iaitu menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, beliau didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Muhyiddin dedah DAP desak bebas ahlinya terlibat dengan pengganas

DAP bukanlah parti yang mempunyai kredibiliti untuk bercakap mengenai antikeganasan, kerana ketika pentadbiran Pakatan Harapan (PH) ada ahli parti itu yang terlibat dengan kumpulan pengganas Harimau Pembebasan Tamil Eelam (LTTE).

Bekas Menteri Dalam Negeri ketika pentadbiran kerajaan PH, Tan Sri Muhyiddin Yassin mendedahkan tindakan DAP menggesa beliau supaya mengeluarkan LTTE daripada senarai kumpulan pengganas.

“Ada beberapa orang anggota DAP termasuk wakil rakyatnya yang ditahan kerana terlibat dalam kegiatan LTTE yang disenaraikan sebagai kumpulan pengganas di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

“DAP menggesa saya sebagai Menteri Dalam Negeri supaya mengeluarkan LTTE daripada senarai kumpulan pengganas. Alasannya kerana LTTE tidak lagi wujud setelah pemimpinnya dibunuh di Sri Lanka. Dengan itu, anggota parti itu yang ditahan bolehlah dibebaskan.

“Saya bersimpati dengan nasib mana-mana kumpulan minoriti yang ditindas termasuk etnik Tamil di Sri Lanka. Sama jugalah saya bersimpati dengan kumpulan minoriti Islam yang ditindas di Timur Tengah, Eropah dan negara-negara lain.

“Tetapi sebagai Menteri Dalam Negeri, tanggungjawab utama saya adalah untuk memelihara keselamatan negara. Saya tidak boleh membiarkan sentimen peribadi saya mengatasi tanggungajwab saya kepada negara,” katanya dalam kenyataan hari ini.

Beliau berkata demikian sebagai mengulas kenyataan pemimpin DAP Perak Nga Kor Ming yang sekali lagi memainkan naratif dengan mengaitkan PAS dan ‘negara Taliban’ bertujuan mengurangkan pengundi bukan Islam kepada Perikatan Nasional.

Media melaporkan Kor Ming sebagai berkata, sekiranya Perikatan Nasional yang terdiri daripada Bersatu yang berasaskan Melayu dan PAS berkuasa, Malaysia akan menjadi seperti ‘Afghanistan’.

Untuk rekod, seramai 12 individu ditahan polis pada 29 Oktober tahun lalu dan didakwa mengikut Akta Kesalahan Keselamatan (Langkah-langkah khas) 2012 (SOSMA).

Antara 12 individu ditahan adalah dua Ahli Dewan Undangan Negeri (ADUN), P Gunasekaran dari DUN Seremban Jaya dan G Saminathan (Gadek), daripada DAP.

Bagaimanapun, pada 21 Februari 2020, Peguam Negara ketika itu Tan Sri Tommy Thomas membuat keputusan memberhentikan prosiding undang-undang terhadap 12 warga tempatan yang berdepan tuduhan menyokong kumpulan pengganas LTTE.

Beliau menegaskan keputusan itu dibuat selepas mendapati tiada prospek jelas untuk sabitan terhadap semua tertuduh dengan mana-mana 34 pertuduhan yang sedang dihadapi mereka.

Mengulas lanjut, Muhyiddin berkata DAP menjejaskan keselamatan negara demi kepentingan politik sempit mereka, dan tindakan itu langsung tidak bertanggungjawab.

Muhyiddin juga menjelaskan ketika 22 bulan pemerintahan PH Malaysia paling tidak aman dalam isu berkaitan perkauman dan agama kerana DAP tidak sensitif kepada perasaan masyarakat pelbagai kaum dan agama di Malaysia.

“Sebaliknya, semasa Perikatan Nasional memerintah semasa 17 bulan, negara kita aman. Tidak ada isu perkauman atau agama yang timbul,” katanya.

“Jadi, jangan tanya saya lagi kenapa saya dan rakan-rakan yang lain dalam Bersatu keluar PH. Bagi saya, DAP atau PH tidak ada kredibiliti untuk bercakap mengenai keamanan dan anti-keganasan.”

Kenyataan penuh Tan Sri Muhyiddin Yassin


Kesalahan jenayah bagi bunuh diri akan dimansuhkan

Kerajaan bersetuju untuk memansuhkan Akta 309 Kanun Keseksaan iaitu bunuh diri sebagai kesalahan jenayah selepas mendapat lampu hijau Kementerian Dalam Negeri dan Jabatan Peguam Negara (AGC).

Perkara itu dijelaskan Timbalan Menteri Kesihatan, Datuk Aaron Ago Dagang yang berkata cadangan pemansuhan itu kini tinggal untuk dibawa ke Kabinet bagi mendapatkan kelulusan sebelum ia dilaksanakan.

“Bunuh diri sebagai satu kesalahan jenayah sudah lama dibincangkan dan saya difahamkan setakat ini KDN dan AGC sudah setuju untuk memansuhkan Seksyen 309 berkait bunuh diri sebagai satu kesalahan jenayah.

“Peringkat sekarang, ia akan dibawa ke Jemaah Menteri dan seterusnya untuk membuat pindaan supaya kesalahan bunuh diri tidak akan disabit kesalahan jenayah lagi,” katanya dalam sidang Dewan Rakyat hari ini.

Beliau berkata demikian bagi menjawab soalan tambahan Che Alias Hamid (PN-Kemaman) mengenai perkembangan terkini mengenai kesalahan bunuh diri.

Terdahulu, Perdana Menteri, Datuk Seri Ismail Sabri Yaakob berkata, kerajaan mempertimbangkan untuk mengeluarkan percubaan bunuh diri daripada sistem keadilan jenayah dan memasukkan individu yang melakukan cubaan bunuh diri ke dalam sistem rawatan kesihatan.

Dalam perkembangan lain, AGC juga sedang mengkaji pilihan perundangan yang ada serta implikasi perundangan jika kesalahan percubaan membunuh diri dikeluarkan daripada sistem keadilan jenayah.


Dua insan tersayang ‘pergi’ selang sehari angkara Covid-19, tujuh lagi positif

Tiada perasaan yang dapat digambarkan tatkala dua insan tersayang pergi buat selama-lamanya hanya dalam masa selang sehari akibat jangkitan virus Covid-19.

Meskipun tabah dan reda dengan pemergiaan itu Abdul Rahim Daim, 48, tetap berasa luluh dan pilu apa tidaknya gara-gara virus itu adiknya Abdul Malik Daim, 43, meninggal dunia pada 22 Mei lalu di Pusat Kuarantin dan Rawatan Covid-19 Berisiko Rendah (PKRC) Maeps, Serdang disusuli ibu tercinta, Patimah Babu, 75, keesokkan hari di Hospital Sungai Buloh.

Lebih memeritkan dan memedihkan hatinya ketika itu, tujuh daripada sembilan ahli keluarga lain termasuk isteri dan tiga anaknya turut disahkan positif apabila melakukan ujian saringan Covid-19, selepas anak, adik dan ibunya mengadu deman dan batuk pada hari raya ketiga.

“Bimbang melihat keadaan kesihatan anak, adik dan mak, saya tanpa berfikir panjang membawa mereka dan ahli keluarga lain melakukan ujian saringan Covid-19 dan perkara yang takuti akhirnya terjadi apabila ibu dan beberapa ahli keluarga yang lain disahkan positif Covid-19 apabila keputusan ujian saringan diperoleh pada malam itu.

“Hanya saya dan anak perempuan negatif ketika itu, jadi saya kemudian meminta yang positif buat persiapan untuk pergi ‘assessment’ di Pusat Penilaian Covid-19 (CAC) Stadium Melawati, Shah Alam keesokkan paginya tanpa menunggu van ambulans datang ke rumah,” katanya kedengaran tenang ketika menceritakan kembali kejadian itu kepada Bernama.

Tambah Abdul Rahim, beliau tidak menyangka kegembiraan mereka sekeluarga menyambut Aidilfitri baru-baru ini menjadi kenangan terakhir sebelum wabak itu meragut nyawa dua insan yang tersayang.

Katanya selepas menjalani penilaian CAC di Stadium Melawati, ibunya dibawa ke Hospital Sungai Buloh selepas pernafasannya kurang baik di samping mengalami komplikasi buah pinggang dan kencing manis, manakala adiknya yang obes pula dihantar ke PKRC MAEPS.

“Ahli keluarga yang lain pula diarah melakukan kuarantin di rumah,” katanya yang menetap di Puchong.

“Pada pagi Sabtu, 22 Mei saya ada telefon adik kerana dia ada minta hantarkan pakaian dan sejadah, namun panggilan saya tidak dijawab sehinggalah saya dapat panggilan supaya datang ke hospital Serdang, dan dimaklumkan adik saya telah meninggal dunia ketika dibawa ke hospital.

“Mereka cuba diselamatkan tapi gagal, kemungkinan dia dah tiada semasa di MAEPS pada pukul 9.00 pagi lagi,” kongsinya sambil mengesahkan video pasukan perubatan memberikan bantuan pernafasan (CPR) kepada seorang pesakit di MAEPS yang tular adalah adiknya.

Dugaan yang diterima tidak terhenti di situ sahaja apabila belum pun sempat menyelesaikan urusan dokumentasi kematian adiknya, Abdul Rahim tidak lama selepas itu menerima panggilan daripada doktor dari Hospital Sungai Buloh yang memaklumkan ibunya pula dalam kedaan tenat.

“Kami sekeluarga sempat buat panggilan video dengan mak memohon maaf atas salah silap selama membesarkan kami adik-beradik, dan itulah perbualan terakhir kami sebelum beliau disahkan meninggal dunia sekitar pukul 2.00 pagi,” katanya.

Abdul Rahim yang merupakan kakitangan Media Prima Berhad berkata jenazah ibu dan adiknya dikebumikan di Tanah Perkuburan Islam USJ 22 Subang Jaya pada petang Ahad.

Ditanya mengenai punca jangkitan Covid-19 boleh berlaku dalam kalangan keluarganya, Abdul Rahim berkata beliau sendiri kurang pasti, namun tidak menafikan memang menjadi kebiasaan baginya untuk menghantar belanja, belikan lauk dan makanan ke rumah ibunya sebelum beliau ke tempat kerja.

“Perkara yang berlaku menjadi satu pengajaran yang cukup bermakna buat ahli keluarga saya.

“Sehubungan itu saya ingin berpesan kepada rakyat Malaysia, jangan kita leka dengan prosedur operasi standard (SOP) yang ditetapkan kerajaan, kita tidak ketahui dari mana Covid-19 itu berada dan kita tidak tahu siapa yang pembawanya,” katanya.


RON97 naik 2 sen, yang lain kekal

Harga runcit petrol RON97 naik 2 sen seliter daripada RM3.06 kepada RM3.08 mulai tengah malam ini hingga 11 November depan.

Kementerian Kewangan (moF) dalam kenyataan hari ini berkata, harga runcit RON95 dan diesel masing-masing kekal pada RM2.05 dan RM2.15 seliter.

Ketetapan harga itu dibuat berdasarkan formula Automatic Pricing Mechanism.

Ia bertujuan melindungi pengguna daripada kesan kenaikan harga sebenar minyak di pasaran global.

Kerajaan mengekalkan harga runcit petrol RON97 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” kata MoF.

Mof berkata kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Ibu pejabat PAS di Jalan Raja Laut dibaling batu, pecah cermin

Ibu pejabat PAS di Jalan Raja Laut dibaling batu malam tadi sehingga menyebabkan cermin bangunan pecah, menurut Khairul Faizi Ahmad Kamil.

Penolong Setiausaha Agung PAS itu dalam satu hantaran Facebook memaklumkan insiden yang berlaku malam tadi dan terdapat rakaman video pelaku membaling batu tersebut yang sudah diserahkan kepada pihak berkuasa.

“Berita sedih di awal pagi sebelum penamaan calon bagi PRK (Pilihan Raya Kecil) Dewan Undangan Negeri. Berlaku insiden di Pejabat Agung Parti Islam Se-Malaysia (PAS), Jalan Raja Laut.

“Alhamdulillah tiada kemalangan jiwa yang berlaku. Laporan polis telah dibuat dan Pegawai Penyiasat sedang menjalankan tugas mereka. Kita doa agar urusan siasatan oleh pihak berkuasa dapat berjalan lancar.

“Ada rakaman CCTV dan ada saksi. Mudah-mudahan kes akan dapat diselesaikan segera,” katanya dalam kenyataan tersebut.

Untuk rekod, enam negeri hari ini berlangsungnya proses penamaan calon bagi Pilihan Raya Negeri (PRN) yang akan diadakan pada 12 Ogos ini.


Kes positif mangsa banjir naik, sembilan negeri catat peningkatan

Empat jangkitan baharu Covid-19 dilaporkan dalam kalangan mangsa banjir dalam tempoh 24 jam sehingga 3 petang tadi menjadikan keseluruhan 465 kes positif, kata Ketua Pengarah Kesihatan Tan Sri Dr Noor Hisham Abdullah.

Bagaimanapun, kes positif dalam kalangan mangsa banjir yang ditempatkan di pusat pemindahan sementara (PPS) kekal dengan 15 kes.

“Tiada pertambahan baharu kluster melibatkan mangsa banjir di PPS. Ia kekal pada satu kluster sahaja setakat ini,” katanya dalam kenyataan media berhubung situasi terkini Covid-19, hari ini.

Beliau juga memaklumkan dalam tempoh 24 jam sehingga 12 tengah hari tadi sebanyak 332 kes import yang turut melibatkan 40 rakyat asing dikesan, menjadikan kumulatifnya sebanyak 9,612 kes.

Manakala daripada 2,842 kes yang dilaporkan hari ini, 2,510 adalah kes tempatan yang turut membabitkan 99 rakyat asing, katanya.

Dr Noor Hisham berkata sehingga kini 252 pesakit masih dirawat di unit rawatan rapi (ICU) dengan 134 daripadanya memerlukan alat bantuan pernafasan.

Sebanyak dua kluster baharu dikesan dalam tempoh itu menjadikan keseluruhannya 6,139 kluster dengan 5,939 telah ditamatkan dan 200 lagi masih aktif.

“Daripada 2,842 kes harian yang dilaporkan pada hari ini, 47 kes atau 1.7 peratus adalah kategori 3, 4, dan 5; dan 2,795 kes (98.3 peratus) lagi adalah terdiri daripada kategori 1 dan 2,” katanya.

Beliau turut memaklumkan seramai 2,862 pesakit telah sembuh menjadikan kumulatif pulih sebanyak 2,698,613 kes atau 97.4 peratus daripada 2,769,886 kes kumulatif positif.

Sementara itu, berdasarkan statistik Jabatan Kesihatan Negeri-Negeri malam ini, jangkitan Covid-19 di sembilan negeri naik semula, seiring dengan peningkatan kes harian daripada 2,690 semalam kepada 2,842 hari ini.

Kelantan mendahului negeri-negeri lain dengan jumlah peningkatan daripada 272 kes semalam kepada 397 hari ini, menjadikan kumulatif positif di negeri itu sebanyak 170,337 kes.

Daripada jumlah kumulatif positif itu, 165,451 pesakit telah sembuh, dan 1,250 lagi meninggal dunia akibat komplikasi Covid-19.

Sehingga semalam, Kelantan merekodkan 3,239 kes aktif, termasuk 2,451 pesakit yang menjalani kuarantin di rumah; 489 ditempatkan di PKRC; 277 dimasukkan ke hospital; dan 22 pesakit dirawat di ICU dengan 14 daripadanya memerlukan alat bantuan pernafasan.

Sementara itu, Sabah pula merekodkan 258 kes baharu berbanding 161 semalam, dikuti Pulau Pinang (230 kes baharu, 160 semalam); Kuala Lumpur (206 kes baharu, 167 semalam); Negeri Sembilan (117 kes baharu, 71 semalam); Perlis (45 kes baharu, 12 semalam); Putrajaya (35 kes baharu, 13 semalam); Sarawak (24 kes baharu, 12 semalam); dan Labuan (lima kes baharu, dua semalam).

Walaupun turun, Selangor kekal menjadi negeri tertinggi mencatat kes harian dengan 514 kes baharu berbanding 673 semalam, menjadikan kumulatif kes positif di negeri itu sebanyak 789,337 kes, dengan sehingga semalam 768,411 pesakit telah sembuh, dan 9,969 kes kematian.


1,946 kes semalam, lapan kematian

Kementerian Kesihatan (KKM) memaklumkan jumlah jangkitan baharu Covid-19 di seluruh negara dalam tempoh 24 jam semalam (Isnin, 29 Ogos), turun di bawah paras 2,000 kes, terendah dalam tempoh 55 hari lalu.

Menurut data laman sesawang Github KKM yang dikemas kini tengah malam tadi, sebanyak 1,946 jangkitan baharu dilaporkan semalam, turun berbanding 2,191 kes pada Ahad.

Kali terakhir negara mencatat jangkitan harian terendah ialah pada 4 Julai lalu sebanyak 1,918 kes.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,778,140 kes, dengan 4,710,366 pesakit telah sembuh, termasuk 3,271 yang pulih semalam.

Daripada jumlah jangkitan baharu semalam, 1,290 kes melibatkan individu yang telah menerima suntikan dos penggalak vaksin Covid-19, diikuti 400 kes (penerima dua dos); 248 (individu tidak divaksinasi); dan lapan kes (individu yang belum lengkap divaksinasi).

KKM juga memaklumkan sehingga kini, sebanyak 31,568 kes masih aktif, turun berbanding 32,901 yang dicatat pada Ahad. Jumlah itu termasuk, 30,163 pesakit masih menjalani kuarantin di rumah (31,527 pada Ahad); dan 18 ditempatkan di PKRC (19 pada Ahad).

Jumlah pesakit yang dirawat di hospital bagaimanapun menunjukkan sedikit peningkatan kepada 1,312 semalam, berbanding 1,282 pesakit pada Ahad, dan 75 dimasukkan ke unit rawatan rapi (73 pada Ahad), dengan 50 daripadanya memerlukan alat bantuan pernafasan (48 pada Ahad).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan lapan pesakit meninggal dunia akibat komplikasi Covid-19 semalam. Semua kes kematian itu dilaporkan di hospital.

Lapan kes kematian itu masing-masing dilaporkan empat di Johor dan Selangor

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,20 kes, termasuk 7,694 kes BID.


Polis nafi samseng iring van mayat halang lalu lintas di Klang

Polis menafikan kumpulan samseng terlibat dalam perarakan mengiringi van mayat dan menghalang lalu lintas di persimpangan lampu isyarat Pekan Meru, dekat Klang, seperti yang tular di media sosial baru-baru ini.

Ketua Polis Daerah Klang Utara Asisten Komisioner S Vijaya Rao bagaimanapun berkata, kes itu disiasat mengikut Seksyen 48(1) Akta Pengangkutan Jalan (APJ) 1987.

“Pihak polis menafikan penglibatan kumpulan gangster dalam perarakan tersebut,” katanya dalam kenyataan hari ini (19 September 2022).

Sehubungan itu, katanya polis sedang mengesan sekumpulan remaja lelaki terbabit untuk siasatan lanjut.

Beliau berkata pihaknya mendapat maklumat mengenai video tular berdurasi 1 minit 05 saat itu kira-kira jam 10.43 pagi tadi.

“Siasatan mendapati video yang dimuat naik melalui laman sosial Facebook di bawah akaun ‘We Are Malaysian’ itu memaparkan sekumpulan remaja tidak memakai topi keledar menaiki motosikal dan kereta mengiringi van mayat yang menghalang lalu lintas di lokasi itu.

“Bahagian Siasatan dan Penguatkuasaan Trafik Daerah Klang Utara membuat siasatan awal dengan mengesan dan akan memanggil penganjur untuk memberikan keterangan serta mengenal pasti suspek yang terbabit,” katanya.

Vijaya berkata kes disiasat mengikut Seksyen 48(1) Akta Pengangkutan Jalan (APJ) 1987 yang memperuntukkan hukuman denda antara RM1,000 sehingga RM5,000 atau penjara sehingga satu tahun atau kedua-duanya sekali, jika sabit kesalahan.

“Orang ramai dinasihatkan mematuhi peraturan jalan raya dan tidak menghalang lalu lintas yang boleh membahayakan pengguna jalan raya yang lain,” katanya.


Puad pertahan kritikan terhadap Rafizi berhubung isu ‘formula’

Kritikan sebelum terhadap pakar formula PKR, Rafizi Ramli dipertahankan Datuk Mohd Puad Zarkashi atas alasan ia satu teguran yang baik.

Ahli Majlis Tertinggi (MT) UMNO itu berkata tidak semestinya seorang menteri yang kurang menunjukkan prestasi baik tidak boleh ditegur walhal kritikan tersebut bagi melihat kerajaan campuran menjadi lebih kukuh dan kuat.

“Pada saya Umno perlu ada pendirian iaitu jika berlaku perkara-perkara yang melampaui batas di mana ada di kalangan menteri tidak cekap tidak pandai mengurus takkan kita nak biarkan?

“Mereka juga perlu ditegur untuk memastikan Kerajaan Perpaduan kuat.

“Tetapi, pokoknya saya yakin bahawa kita setuju Kerajaan Perpaduan harus dipertahankan kerana ini mendokong titah Yang di-Pertuan Agong dan tidak ada pilihan maksudnya jika sekiranya kerajaan ini lemah kestabilan tidak ada,” katanya dipetik laporan Malaysiakini.

Puad terdahulu menghadiri majlis perasmian Perhimpunan Agung Wanita, Pemuda dan Puteri UMNO 2023 malam ini.

Puad diminta mengulas berhubung ucapan Timbalan Presiden UMNO, Datuk Seri Mohamad Hasan yang meminta pemimpin parti itu menggunakan saluran dalaman untuk menyuarakan kritikan.

Terdahulu, ketika berucap Mohamad berkata segala sindir menyindir di media umum wajar dihentikan.

Puad sebelum ini mempersoalkan persiapan Rafizi sebagai menteri dan menyindirnya susulan memiliki banyak formula ketika menjadi pembangkang.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata ‘Rafizi turun, ringgit naik’. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan kerajaan perpaduan,” katanya.

Rafizi baru-baru ini dilaporkan media sebagai berkata menguruskan ekonomi negara perlu dilihat dalam perspektif menyeluruh kerana ia bukannya semata-mata ditentukan oleh nilai mata wang.

Katanya lagi, banyak perkara perlu dilihat termasuk soal pertumbuhan ekonomi, inflasi, kadar kutipan hasil negara dan fiskal defisit.

Bagaimanapun, Setiausaha Agung UMNO, Datuk Asyraf Wajdi Dusuki menegur Puad yang disifatkan ‘tembak kaki sendiri’ itu tidak menguntungkan kerajaan campuran hari ini.


Thailand kesan kes pertama varian Delta Plus

Kementerian Kesihatan Awam (PHM) Thailand hari ini mengesahkan mengesan kes pertama jangkitan varian Delta Plus di negara itu.

Pengarah Bahagian Kawalan Penyakit dan Bahan Berbahaya PHM, Dr Chawetsan Namwat melaporkan penemuan jangkitan pertama varian itu dalam satu taklimat akhbar.

Jelasnya, varian itu turut dikenali sebagai AY.4.2, dikesan pada seorang lelaki tempatan berusia 49 tahun yang bekerja di kawasan Bang Sai Ayutthaya bulan lalu dan lelaki itu dikatakan tidak mempunyai sejarah perjalanan ke kawasan berisiko atau ke luar negara.

“Ini adalah satu-satunya kes varian Delta Plus yang dikesan di negara ini dan sampel pesakit itu sudah dihantar untuk kajian selanjutnya bagi mengesan penjujukan genetik di Institut Penyelidikan Sains Perubatan Angkatan Tentera Thailand.

“Kebimbangan penemuan varian baharu ini sedikit sebanyak menimbulkan kerisauan kerana ianya lebih cepat menular berbanding varian Delta,” jelasnya.

Tambahnya lagi, pesakit lelaki itu sudah pulih sepenuhnya dan tidak kes baharu dikesan.

Dr Chawetsan berkata sejak 28 hari lalu, kes Delta Plus di United Kingdom telah meningkat, menyumbang enam peratus daripada semua jangkitan yang melibatkan varian lain, kebanyakannya varian Delta.

Sementara itu, PHM melaporkan dalam tempoh 24 jam hari ini jangkitan baharu Covid-19 turun kepada 7,706 kes berbanding 8,675 kes semalam, dan 66 kematian baharu dilaporkan.

Sejak Mac tahun lalu, Thailand sudah merekodkan lebih 1.9 juta kes jangkitan Covid-19 dengan 1.7 juta daripadanya sudah pulih sepenuhnya, manakala 18,865 kematian direkodkan dalam tempoh tersebut. – Agensi


Pemuda ‘lanyak’ Ismail Sabri lagi, adakah marah tak berkuasa lebih lama

Pemuda UMNO menyifatkan dakwaan Naib Presidennya Datuk Seri Ismail Sabri ‘dilanyak’ parti sendiri sebagai ‘separuh benar’ dan menunjukkan sikap menegakkan benang basah, sambil menuding jari kepada orang lain, susulan kekalahan parti itu pada Pilihan Raya Umum Ke-15 (PRU-15) lalu.

Membela kepemimpinan UMNO sekarang sambil melahirkan rasa tidak senang terhadap bekas Perdana Menteri itu, Pengarah Komunikasi Pemuda UMNO, Syed Mohd Johan Rizal Syed Unan Mashri mendakwa Ismail Sabri melancarkan serangan terbuka menerusi media terhadap parti sendiri, dan mengabaikan saluran sepatutnya.

Ini kerana, katanya Ismail Sabri adalah Naib Presiden parti yang menduduki hierarki ‘Top Five’ boleh menyuarakan teguran serta pandangan secara dalam organisasi.

Beliau berkata dakwaan Ismail Sabri menerusi media itu hanya bersifat ‘separuh benar’ untuk bersikap menegak benang basah dan menuding jari kekalahan kepada orang lain, tanpa mengambil sikap tanggungjawab bersama sebagai satu pasukan.

“Adakah mod serangan kepada parti sendiri itu kerana marah sebab tidak dapat duduk ‘kerusi sangat berkuasa’ lebih lama. Izinkan pemuda UMNO menjawab sebahagian dakwaan Ismail Sabri berkenaan.

“(Kenyataan beliau) dilanyak parti sendiri, sebenarnya tiada mana-mana sayap dan pihak dalam parti yang melanyak secara terbuka ketika beliau menjadi Perdana Menteri.

“Pemuda UMNO sendiri tidak pernah menekan beliau dalam mana-masa isu walaupun pada masa itu berusaha memperjuangkan pengeluaran khas KWSP bagi memberi sedikit nafas kepada orang ramai yang menghadapi tekanan kewangan akibat COVID-19,” katanya dalam kenyataan, hari ini, menurut BH.

Terdahulu, menerusi wawancara sebuah akhbar tempatan Ismail Sabri berkata, dirinya ditekan pemimpin parti sendiri seolah-olah beliau bukan Perdana Menteri daripada UMNO.

Terdahulu, hari ini (10 Februari) Ismail Sabri ketika memperbetulkan salah faham dalam wawancara dengan beberapa media baru-baru ini mengakui kecewa akibat ‘dilanyak’ oleh UMNO sendiri, seolah-olah beliau bukan menteri UMNO.

Beliau menyifatkan UMNO seolah-olah pembangkang ketika beliau menjadi Perdana Menteri apabila turut bersama pihak lain menyerang beliau, bukan mempertahankannya.

“Saya agak kecewa. Tapi saya tak pernah menunjukkan kekecewaan saya. Saya perdana menteri UMNO untuk memperkukuhkan UMNO. Daripada 29 menteri Kabinet 14 adalah menteri BN dan Perdana Menteri.

“Jadi separuh daripada Kabinet itu, walaupun kita hanya ada 42 kerusi di Parlimen.

“Tetapi ditekan oleh UMNO sendiri. Seperti saya bukan menteri UMNO. Setiap apa yang berlaku tekanannya adalah terlalu kuat kepada saya,” kata Ismail Sabri.

Mengulas lanjut, Syed Mohd Johan mendakwa, kenyataan Ismail Sabri bahawa beliau tidak melanggar arahan parti juga adalah tidak tepat apabila ada beberapa tindakan Ismail Sabri yang bertentangan dengan keputusan parti.

“Beliau tidak sepatutnya menerima lantikan jawatan Timbalan Perdana Menteri kerana Majlis Kerja Tertinggi (MKT) UMNO memutuskan tidak menerima jawatan itu di bawah Perdana Menteri, Tan Sri Muhyiddin Yassin.

“Selain itu, beliau gagal mematuhi keputusan yang dipertegaskan MKT hilang dan menarik sokongan terhadap kepimpinan Muhyiddin. Malah, beliau juga berdolak dalih dengan arahan parti membubarkan Parlimen seawal Mac 2022.

“Beliau juga membelakangkan parti apabila secara senyap tandatangani perjanjian dengan Muhyiddin dengan syarat yang tidak dimaklumkan kepada parti, dengan memberi peruntukan khas kepada bekas Perdana Menteri ke lapan itu serta terus menyokong Muhyiddin sebagai Perdana Menteri selepas PRU-15,” dakwanya.

Syed Mohd Johan Rizal turut mempersoalkan kenapa Ismail Sabri bertegas supaya beliau terus dikekalkan sebagai ‘poster boy’ calon Perdana Menteri UMNO, selepas membuat kenyataan bahawa BN kononnya kalah sekiranya PRU diawalkan.

“Jadi tidak salah jika kita katakan kegagalan BN memperoleh kerusi yang sepatutnya kerana Ismail Sabri gagal sebagai ‘poster boy’ BN dan timbul juga persoalan adakah rakyat tidak mahu beliau meneruskan jawatan Perdana Menteri.

“Dan apakah tindakan pentadbiran beliau mengembalikan keyakinan orang ramai kepada BN semasa menjawat jawatan PM setelah mendapati laporan agensi kerajaan bahawa BN hanya mampu menang sekitar 30 kerusi.

“Adakah jaminan sekiranya PRU diadakan sehingga hujung penggal iaitu pertengahan 2023, BN akan memperoleh keputusan lebih baik. Ismail Sabri juga sepanjang tempoh berkempen PRU menyatakan keyakinan BN boleh menang 112 kerusi, tetapi kenapa selepas kalah nada sudah berubah,” katanya.

Justeru beliau berkata Pemuda UMNO menasihatkan agar Ismail Sabri tidak mengambil sikap perumpamaan seperti ‘rumah dah siap, tapi pahat masih berbunyi’ kerana ia merendahkan martabat beliau selaku bekas Perdana Menteri ke sembilan daripada UMNO.


‘Tukar kerajaan tak selesai masalah’

Bekas Perdana Menteri Tun Dr Mahathir Mohamad berkata percubaan merampas kuasa kerajaan tidak mampu mengatasi kemelut politik sebaliknya akan meneruskan masalah dihadapi ketika pandemik Covid-19 sekarang ini.

Beliau berpendapat walaupun sekiranya kerajaan bertukar tangan, kewujudan pentadbiran baharu itu adalah lemah kerana memiliki majoriti yang tipis.

“Yang menjadi masalah politik ialah percubaan merampas kuasa. Malangnya jika Kerajaan ditukar, Kerajaan baru juga akan menjadi lemah kerana majoriti yang tipis.

“Tindakan politik hanya akan meneruskan masalah,” katanya dalam kenyataan hari ini ketika mengulas cadangan beliau supaya kerajaan menubuhkan Majlis Pemulihan Negara.

Sebelum ini Agenda Daily melaporkan cubaan blok pembangkang melakukan ‘rampasan kuasa’ dengan mendakwa kononnya mendapat sokongan Ahli Parlimen melebihi yang dimiliki kerajaan Perikatan Nasional (PN).

Malah beberapa pemimpin UMNO – parti yang sekarang ini bersama kerajaan PN pimpinan Presiden Bersatu Tan Sri Muhyiddin Yassin – dikatakan turut menandatangani surat sokongan terhadap Ketua Pembangkang yang juga Presiden PKR Datuk Seri Anwar Ibrahim dilantik sebagai Perdana Menteri.

Presiden UMNO Datuk Seri Ahmad Zahid Hamidi dan bekas Perdana Menteri, Datuk Seri Najib Razak sehingga kini belum membuat penafian rasmi mereka menandatangani surat sokongan kepada Anwar, yang tersebar luas di media sosial.

Agenda Daily juga melaporkan bekas Pengerusi Badan Perhubungan UMNO Perlis, Datuk Seri Shahidan Kassim juga mendedahkan sedikit maklumat mengenai cubaan pihak tertentu mendapatkan tandatangan dan sokongan Ahli Parlimen bagi ‘merampas kuasa’ kerajaan sedia ada.

Mengenai Majlis Pemulihan Negara itu, Dr Mahathir berkata ia tidak akan menggantikan kerajaan sedia ada sebaliknya membantu dalam empat perkara iaitu mengurang kes baharu Covid-19 sehingga tercapai imuniti kelompok.

Katanya, majlis itu juga berperanan memulihkan semula masalah kemerosotan ekonomi dan kewangan negara serta mengkaji dan menangani masalah persekolahan.

“Untuk politik Parlimen akan bersidang dan tindakan Majlis akan dibentang kepada Parlimen. Percubaan untuk hapuskan Majlis Pemulihan Negara tidak akan diusahakan oleh Parlimen,” katanya.

Untuk rekod pada 2019 lalu Dr Mahathir menubuhkan Majlis Penasihat Kerajaan yang bertindak menasihati kerajaan mengenai ekonomi dan kewangan.

Lima pakar terkemuka mengisi jawatan dalam majlis itu dengan dipengerusikan bekas Menteri Kewangan, Tun Daim Zainuddin, manakala ahlinya terdiri daripada bekas Gabenor Bank Negara, Tan Sri Zeti Akhtar Aziz; bekas Presiden merangkap Ketua Pegawai Eksekutif Petronas, Tan Sri Hassan Merican; tokoh korporat, Tan Sri Robert Kuok dan ahli ekonomi terkemuka negara, Prof Dr Jomo Kwame Sundaram.


3 lagi rumah sembelihan di Australia didakwa langgar protokol halal

Tiga lagi rumah sembelihan di Queensland, Australia dikatakan melanggar protokol halal sembelihan Supreme Islamic Council of Halal Meat in Australia Inc (SICHMA).

Dakwaan itu dibuat seorang wakil organisasi halal antarabangsa di Filipina yang hanya mahu dikenali sebagai amin ketika melakukan pemeriksaan mengejut di ketiga-tiga rumah sembelihan itu.

Rumah sembelihan terbabit turut mendapat pengiktirafan halal badan-badan persijilan halal di negara Asia Tenggara lain. SICHMA pula adalah badan pensijilan halal yang bertanggungjawab dalam penyeliaan halal Australia.

Amin membuat dakwaan bahawa dua daripada rumah sembelihan itu tidak mematuhi syarat sah penyembelihan apabila tidak ada penyembelih beragama Islam melakukan prosedur berkenaan.

Lebih mengejutkan, kata beliau, haiwan di situ ‘digemukkan’ dengan menyumbat paip air ke dalam mulut demi menaikkan berat badan sebelum haiwan itu mati dan terus dipotong bahagian badannya.

“Pada mulanya kami tidak meragui rumah-rumah sembelihan yang mendapat pengiktirafan SICHMA. Namun, tindakan dan cara rumah sembelihan ini melakukan proses penyembelihan tidak boleh diterima.

“Kami lihat sendiri ketika membuat pemantauan di sana yang pada mulanya mereka enggan membenarkan kami masuk. Dan atas sebab itu kami tidak mengiktiraf rumah sembelihan tersebut termasuk semua rumah sembelihan di Australia,” katanya pada sidang video bersama Utusan semalam.

Justeru, Amin tidak terkejut dengan apa yang didedahkan berhubung prosedur penyembelihan di Thomas Food Industries (TFI), iaitu salah satu rumah sembelihan di Australia yang tidak mematuhi protokol halal.

Menerusi bukti rakaman video pengakuan saksi, haiwan-haiwan dilemaskan dalam takungan darah binatang yang disembelih terdahulu menyebabkan haiwan itu mati akibat lemas dan bukannya kerana disembelih sebagaimana syarat yang diperlukan dalam keperluan penyembelihan halal.

Pusat penyembelihan di Lobethal, Selatan Australia itu mengeksport kambing ke Malaysia dan Singapura yang ada dalam senarai diiktiraf kerajaan Malaysia dan Jabatan Kemajuan Islam Malaysia (Jakim).

Susulan itu, Jakim dan Jabatan Perkhidmatan Veterinar (JPV) memutuskan untuk menggantung lesen loji sembelihan TFI itu sehingga satu hasil siasatan menyeluruh diperoleh, namun SICHMA hanya diarahkan memberikan surat tunjuk sebab tanpa mengambil tindakan tegas menarik balik pengiktirafan mereka.

Justeru, katanya, sudah tiba masanya Jakim menilai semula pengiktirafan yang diberikan terhadap SICHMA kerana kredibiliti mereka boleh dipersoalkan dalam membuat penilaian halal terhadap mana-mana rumah sembelihan di Australia.

Katanya, bukan sahaja tidak mementingkan soal pekerja muslim dalam melakukan kerja penyembelihan, malah cara pengendalian terhadap haiwan juga disifatkan kejam dan tidak boleh diterima akal.


PRN Melaka: Keputusan minggu depan, kata Perdana Menteri

Perdana Menteri Datuk Seri Ismail Sabri Yaakob berkata sama ada Pilihan Raya Negeri (PRN) Melaka akan diadakan atau darurat diisytiharkan akan dibuat minggu depan.

Katanya kerajaan akan membuat keputusan minggu depan, sama ada akan menasihatkan Pemangku Yang di-Pertuan Agong untuk mengisytiharkan darurat di Melaka bagi menangguhkan PRN.

Katanya, Sultan Nazrin Muizzudin Shah dalam proses mendapat taklimat daripada beberapa pihak berhubung perkara itu sebelum membuat keputusan.

Beliau berkata, Jemaah Menteri membincangkan isu PRN Melaka dalam mesyuarat hari ini, namun tidak sebarang keputusan.

“Tadi kita adakan mesyuarat Kabinet, dan bincang tentang situasi di Melaka. Kita belum membuat sebarang keputusan lagi. Jadi kita tunggulah selepas taklimat kepada Pemangku Yang di-Pertuan Agong.

“Kabinet akan membuat keputusan minggu depan,” katanya selepas Majlis Prapelancaran Keluarga Malaysia di Angkasapuri di sini, hari ini.

Beliau berkata demikian ketika ditanya mengenai saranan untuk kerajaan menasihatkan Pemangku Yang di-Pertuan Agong untuk mengisytiharkan darurat di Melaka bagi menangguhkan PRN di negeri itu.

Sebelum ini, beberapa pakar Perlembagaan dan kesihatan awam menyifatkan proklamasi darurat sebagai penyelesaian terbaik bagi mengelak PRN Melaka ketika negara masih berdepan wabak Covid-19.

Ia berikutan kebimbangan terhadap kemungkinan situasi pandemik di Malaysia akan kembali serius jika PRN Melaka diadakan, seperti yang berlaku selepas PRN Sabah.

Kerajaan Melaka pimpinan UMNO diketuai Datuk Seri Sulaiman Md Ali hilang majoriti selepas empat Ahli Dewan Undangan Negeri (ADUN) termasuk dua daripada parti itu, menarik sokongan terhadapnya Isnin lalu.

Speaker Dewan Undangan Negeri (DUN) yang juga Pengerusi Badan Perhubungan UMNO negeri, Datuk Seri Ab Rauf Yusoh memudian memohon membubarkan dan diterima oleh Yang di-Pertua Negeri, Tun Mohd Ali Rustam pada 4 Oktober lalu.

Mengikut Perlembagaan negeri, PRN perlu dilaksanakan dalam tempoh 60 hari selepas pembubaran DUN.

Melaka hari ini merekodkan 244 jangkitan baharu, turun berbanding 260 kes yang dicatat semalam, menjadikan keseluruhan kes di negeri itu sebanyak 59,964, berbanding 55,054 kes sembuh.

Sementara itu, 158 pesakit Covid-19 masih dirawat di hospital, manakala 22 dimasukkan ke unit rawatan rapi.

Berdasarkan statistik Kementerian Kesihatan (KKM) sehingga hari ini terdapat 4,153 kes aktif Covid-19 di Melaka dengan 3,489 menjalani kuarantin di rumah, dan 484 di Pusat Kuarantin dan Rawatan Covid-19 (PKRC).

Dalam tempoh Februari hingga semalam juga, seramai 602,417 atau 88.9 peratus individu dewasa berusia 18 tahun ke atas di negeri itu lengkap divaksinasi, manakala 619,376 atau 91.4 peratus lagi menerima sekurang-kurangnya satu dos vaksin Covid-19.


Taufan Muifa bawa hujan lebat, angin kencang ke Pulau Okinawa

Agensi Meteorologi Jepun (JMA) pada Isnin memaklumkan bahawa Taufan Muifa yang kini melanda pulau-pulau di barat daya Okinawa Jepun membawa hujan lebat dan angin kencang.

Setakat 11 pagi waktu tempatan, Taufan Muifa dikesan pada kedudukan 30 kilometer (km) dari selatan Pulau Ishigaki dengan kelajuan angin mencecah hingga 216 kilometer sejam, lapor Xinhua menurut Bernama.

JMA, mengeluarkan amaran kepada penduduk berhampiran supaya berwaspada terhadap kejadian tanah runtuh dan memantau paras air sungai.

Taufan yang ke-12 melanda negara itu pada musim ini, dijangka terus melanda Kepulauan Sakishima hingga Rabu sebelum bergerak ke utara.

Sekitar 357.5 milimeter curahan hujan direkodkan di Pulau Hateruma dalam tempoh 24 jam setakat pagi Isnin.

Taufan Muifa turut menyebabkan perkhidmatan pengangkutan di wilayah ini tergendala, dengan dua syarikat penerbangan utama Jepun, Japan Airlines dan All Nippon Airways membatalkan penerbangan ke dan dari destinasi pelancongan popular iaitu pulau Miyako dan Ishigaki.


Kes rasuah Najib libatkan RM27 juta dana SRC ditangguh

Pihak pendakwaan dan pembelaan dalam kes rasuah Datuk Seri Najib Razak membabitkan dana SRC International Sdn Bhd (SRC) berjumlah RM27 juta memohon perbicaraan ditangguh, sementara menunggu Mahkamah Rayuan membuat keputusan terhadap rayuan bekas perdana menteri itu yang dijatuhi hukuman penjara dan denda berkaitan satu lagi kes SRC.

Timbalan Pendakwa Raya Mohd Ashrof Adrin Kamarul memaklumkan perkara itu kepada pemberita selepas prosiding pengurusan kes di dalam kamar Hakim Mahkamah Tinggi Mohamed Zaini Mazlan hari ini.

“Kes SRC RM27 juta telah ditetapkan untuk bicara bermula 2 hingga 9 Ogos ini tetapi memandangkan Mahkamah Rayuan masih belum memberi keputusan berhubung rayuan kes SRC RM42 juta, kami perlu memohon penangguhan perbicaraan kes di mahkamah ini sementara menunggu keputusan rayuan itu yang berkemungkinan akan dirayu sehingga peringkat Mahkamah Persekutuan.

“Oleh itu, penangguhan kes SRC RM27 juta ini perlu kerana bukti di dalam kes ini saling berkaitan dengan kes SRC RM42 juta dan ia turut membabitkan jejak wang yang sama,” katanya.

Beliau berkata Mohamed Zaini telah mengarahkan kedua-dua pihak menulis surat kepada mahkamah hari ini bagi memohon penangguhan perbicaraan kes itu yang sepatutnya bermula pada Isnin depan (2 Ogos) dan pendakwaan juga akan meminta agar tarikh perbicaraan yang telah ditetapkan pada Ogos tahun ini serta Mac dan April 2022 dilapangkan.

Memetik laporan Bernama, Peguam Rahmat Hazlan, yang mewakili Najib, ketika dihubungi turut mengesahkan permohonan penangguhan perbicaraan kes SRC RM27 juta itu.

Pada 3 Februari 2019, Najib mengaku tidak bersalah terhadap tiga pertuduhan pengubahan wang haram yang mendakwa beliau menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Beliau didakwa melakukan perbuatan itu di AmIslamic Bank Berhad, Bangunan Ambank Group, No 55, Jalan Raja Chulan pada 8 Julai 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Bekas perdana menteri itu sebelum ini didakwa di Mahkamah Sesyen namun kes tersebut dipindahkan ke Mahkamah Tinggi pada 13 Mac 2019 atas permohonan pihak pendakwaan.

Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tujuh pertuduhan pecah amanah jenayah, pengubahan wang haram dan menyalahgunakan kedudukan membabitkan RM42 juta dana SRC International.

Najib mengemukakan rayuan terhadap keputusan itu di Mahkamah Rayuan yang kemudian mendengar kes tersebut pada 5 April hingga 18 Mei lepas dan menangguhkan keputusan ke satu tarikh yang akan ditetapkan kelak.


Menteri pun boleh lah lantik keluarga jadi penasihat di kementerian? Radzi

Bekas Menteri Pendidikan Datuk Dr Radzi Jidin hari ini mempersoalkan sama ada pelantikan keluarga pemimpin negara akan menjadi kebiasaan baharu dalam tadbir urus kerajaan Pakatan Harapan-Barisan Nasional (PH-BN).

Beliau mengaitkan pelantikan Nurul Izzah sebagai penasihat ekonomi dan kewangan oleh bapanya yang juga Perdana Menteri Datuk Seri Anwar Ibrahim, kira-kira sebulan lalu.

Malah menurutnya, ada yang berpendapat tidak salah melantik Nurul Izzah ke jawatan itu kerana tidak diberi gaji.

Dr Radzi berkata sekiranya alasan itu digunakan maka Timbalan Perdana Menteri (TPM) dan menteri-menteri lain juga boleh melantik ahli keluarga mereka menjadi penasihat tanpa gaji di kementerian masing-masing.

“Ada yang menyatakan bahawa “Nurul Izzah bukan terima gaji pun sebagai Penasihat Ekonomi dan Kewangan kepada ayahnya di Kementerian Kewangan. Jadi, apa salahnya?”.

“Sekiranya itu hujah yang digunakan, adakah bermakna selepas ini Timbalan Perdana Menteri, Menteri, Timbalan Menteri boleh melantik anak isteri mereka sebagai penasihat tanpa gaji di kementerian masing-masing atas pelbagai justifikasi?

“Adakah ini akan menjadi kebiasaan baharu dalam tadbir urus kerajaan?,” kata ahli Parlimen Putrajaya itu dalam kenyataan hari ini (30 Januari 2023).

Tindakan Anwar mengangkat Nurul Izzah sebagai penasihat beliau secara diam-diam menerima kecaman, walaupun setelah lebih sebulan baharu Ahli Parlimen Tambun itu mengakui berbuat demikian.

Itupun, setelah Nurul Izzah sendiri mengesahkannya dalam satu temu bual dengan media.

Tindakan Anwar melantik ‘puteri reformasi’ itu juga dilihat membelakangkan ‘kepakaran’ Menteri Ekonomi yang juga Timbalan Presiden PKR, Rafizi Ramli.

Sejak laporan berhubung pelantikan tersebut, reaksi orang ramai sama ada dalam media sosial dan juga orang politik khususnya adalah sangat negatif, malah tidak kurang juga pelbagai sindiran sinis dibuat terhadap kerajaan campuran.

Tidak kurang juga terdapat dikalangan orang ramai memainkan semula istilah ‘nepotisme’ yang popular sebelum ini di bibir Anwar dalam ceramahnya ketika mengkritik lawan politiknya, Tun Dr Mahathir Mohamad dan UMNO (sebelum menjadi sekutu politik).

Bagi anak muda, bait-bait ‘nepotisme’ mungkin sudah jarang kedengaran sekarang sejak Pakatan Harapan (PH) berkahwin dengan UMNO, tetapi bagi orang politik yang ‘season’ atau lama, itu adalah kata-kata yang amat sinonim dengan Anwar.


Don’t boycott the elections, cast protest vote instead

Dear Editor,

Of late, there has been much debate over whether voters in the six states holding elections this Saturday should boycott the polls.

I can understand voters’ reluctance to show up at the polling stations on Aug 12. Many are disillusioned or distrust the two major blocs vying for their votes. Some would rather sleep in or spend their weekend spending time with the family, or shopping.

Why wouldn’t they? To be completely honest, many are already suffering from political fatigue. To urban non-Malay voters like myself, the unity government has been a let down. The Prime Minister’s treatment of a young student during a recent townhall, questioning the quota system has only exacerbated our discontent.

But then again, neither are we prepared to vote for Perikata Nasional, which we find to be too extremist for our taste.

For people like me where it’s a straight fight between PH and PN, with no option for a “third force” like MUDA or PSM, boycotting the polls is an easy way out.

I think that’s an unwise move. A better alternative is to show up and cast a spoiled vote. There are many ways to do it. One can scribble one’s opinion on the ballot paper, mark “X” on more than one candidate or not vote for anyone at all. As long as the ballot paper does not contain only one “X” in the box for a candidate, it will be considered a spoiled vote.

How is casting a spoiled vote better than a boycott? Internationally, casting a spoiled vote is recognised as a form of protest. In the recent Cambodian general election, almost half a million of the 8.2 million votes cast were spoiled.

This is the Cambodians’ protest over the sham election where opposition parties were denied a level playing field.

Another advantage of spoiled votes over electoral boycott is that the impact of the former is quantifiable. During the ballot counting process, spoiled votes are counted and reported separately from valid votes. This allows election officials to acknowledge the number of dissatisfied voters.

Further, spoiled votes show that voters are disillusioned enough to show up and protest, not just stay away from the ballot box and go about their daily lives as usual. Protest in the form of spoiled votes is much more resounding than an electoral boycott.

Lastly, by casting a spoiled vote as opposed to a boycott, one wouldn’t have to put up with snide remarks from family and friends about why one has abdicated from a civic responsibility. Voting is a sacred right and many in other parts of the world do not have this opportunity.

So, by showing up, one has already fulfilled one’s responsibility. Who one votes for, or whether one has cast a spoiled vote, is entirely up to the voter and there is no need to let others in on that.

Lastly, I want to refute allegations that casting a spoiled vote only helps to amplify the voice of those who cast valid votes. In the 2022 general election, I voted for PH. I voted to kick out Umno, I voted for reform and to rid the country of malaise like cronyism and nepotism.

Post-GE15, I still have the Umno president as my DPM, corruption and nepotism hasn’t really gone away, nor has institutionalised racism. This is why we need to amplify our protest by casting spoiled votes. This is the only way for our leaders to sit up and listen to the rakyat and push through the reforms they had promised in the past.

In the past, we’ve had a movement called #UndiRosak. It is time to revive this to send a clear resounding message to our leaders that they need to buck up.

Mah Heng Wai
Petaling Jaya

* This is the opinion of the writer or publication and does not necessarily represent the views of Agenda Daily.


Ramasamy bimbang Proklamasi Orang Melayu boleh jatuhkan kerajaan campuran

Timbalan Pengerusi DAP Pulau Pinang, Dr P Ramasamy bimbang melihat kempen Proklamasi Orang Melayu yang mendapat sambutan orang ramai kerana ia boleh menjatuhkan kerajaan campuran dipimpin Datuk Seri Anwar Ibrahim.

Ramasamy mengkritik Proklamasi Orang Melayu selepas melihat pemimpin Perikatan Nasional (PN) menandatangani kempen yang dicetuskan Tun Dr Mahathir Mohamad itu baru-baru ini dengan mendakwa ia satu propaganda politik untuk menjatuhkan kerajaan campuran.

Katanya, proklamasi 12 perkara itu bertujuan menyelamatkan orang Melayu itu amat ironi, kerana ia dicetuskan dan disokong pemimpin yang telah mengecewakan orang Melayu sebelum ini.

Proklamasi itu yang ditandatangani beberapa pemimpin PAS baru-baru ini, mengandungi 12 perkara untuk menyelamatkan orang Melayu di negara ini dan menggesa perpaduan dalam kalangan orang Melayu bagi tujuan itu.

“Ironinya, orang yang menjadi sumber pengisytiharan ini dan mereka yang menandatangani proklamasi itu adalah pemimpin sama yang telah mengecewakan orang Melayu selama beberapa dekad.

“Dr Mahathir walaupun menjawat jawatan Perdana Menteri selama dua dekad, tidak pernah berusaha secara serius untuk meningkatkan taraf sosial dan ekonomi masyarakat Melayu.

“Namun, sebagaimana seluruh dunia sedar, retorik perkauman dan agama telah digunakan dan dimanipulasi oleh Dr Mahathir untuk memperkayakan ahli keluarga dan kroninya.

“Sekiranya Dr Mahathir dan pemimpin PAS begitu tekad untuk memartabatkan orang Melayu, apa yang telah mereka lakukan selama ini?,” soalnya dalam satu hantaran di Facebook, hari ini.

Semalam, tular gambar menunjukkan pertemuan antara Mahathir dan Presiden PAS, Tan Sri Abdul Hadi Awang yang dipercayai berlaku malam kelmarin di kediaman bekas Perdana Menteri itu, yang turut disertai beberapa pemimpin PN dan sekretariat Proklamasi Orang Melayu.

Dalam perkongsian di media sosial semalam, PAS mengakui pertemuan itu adalah bagi parti itu menyatakan sokongan kepada program Proklamasi Orang Melayu.

Antara yang hadir adalah Naib Presiden PAS, Datuk Seri Dr Ahmad Samsuri Mokhtar dan Setiausaha Agung PAS, Datuk Seri Takiyuddin Hasan, selain Pengerusi Sekretariat Proklamasi Orang Melayu, Datuk Marzuki Yahya dan Pengerusi Biro Mobilisasi Sekretariat Proklamasi Orang Melayu, Datuk Seri Khairuddin Abu Hassan.

Mengulas lanjut, Ramasamy yang juga Timbalan Ketua Menteri II Pulau Pinang, mempersoalkan mengapa Dr Mahathir, tidak menggunakan ‘kuasa diktator maya’ ketika menjadi Perdana Menteti selama lebih 22 tahun untuk melakukan sesuatu yang memberi impak bagi menaik taraf sosial dan ekonomi orang Melayu.

“Dr Mahathir berpendapat beliau seoranglah yang dapat menyelamatkan orang Melayu daripada penindasan dan kezaliman, tetapi dia mudah lupa, kadang-kadang sengaja dilupakan, bahawa dia adalah pemimpin yang gagal menyatukan orang Melayu,” katanya.

Beliau turut melontarkan soalan sama kepada PAS yang telah memerintah Kelantan dan Terengganu selama puluhan tahun, namun masih gagal mengangkat status orang Melayu di dua negeri itu yang didakwa ‘begitu miskin’, selain penduduk di Kelantan masih dihimpit isu air bersih.

Disebabkan itu, katanya, Dr Mahathir dan Abdul Hadi disifatkan sebagai tidak sesuai untuk bercakap tentang perpaduan Melayu atau untuk memartabatkan orang Melayu.

“Proklamasi Orang Melayu tidak lain selain propaganda politik untuk meraih sokongan orang Melayu untuk menggugat dan menjatuhkan kerajaan perpaduan.

“Pengisytiharan itu adalah bertujuan untuk menjatuhkan kerajaan perpaduan dan tidak mempunyai kaitan langsung dengan memartabatkan orang Melayu,” katanya.


Anak muda bawa skandal kapal tempur zaman BN ke jalan raya

Sekelompok individu yang kebanyakannya memakai pakaian hitam hari ini berkumpul di luar pusat beli-belah Sogo di ibu negara dalam satu demonstrasi berhubung skandal kapal tempur pesisir pantai (LCS) Tentera Laut Diraja Malaysia (TLDM).

Tanpa mempedulikan hujan, kumpulan berkenaan memegang sepanduk menuntut Menteri Pertahanan Datuk Seri Hishammuddin Hussein bertanggungjawab terhadap skandal itu dengan meletak jawatan.

Beberapa ahli politik terkemuka dikesan di kalangan kumpulan itu ketika tunjuk perasaan berhubung skandal perolehan enak kapal tempur TLDM bernilai RM9 bilion itu memuncak.

Antaranya ialah Ahli Parlimen (MP) Muar Syed Saddiq Syed Abdul Rahman; MP Setiawangsa Nik Nazmi Nik Ahmad; dan Ahli Dewan Undangan Negeri Paloh Sheikh Umar Bagharib Ali.

Demonstrasi jalanan itu diumumkan melalui poster di media sosial oleh kumpulan yang menggelarkan dirinya Jawatankuasa Protes Mana Kapal LCS.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14) meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada Boustead Naval Shipyard Sdn Bhd (BNS) untuk projek pembinaan enam kapal LCS, yang keseluruhannya bernilai lebih RM9 bilion.

Pengerusi PAC Wong Kah Woh berkata BNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan sebelum digantikan Hishammuddin.

Ia bermula dengan pemberian surat anugerah pada 2011 disusuli penyerahan kontrak kepada BNS pada 2014 untuk membina enam kapal LCS.

Semua kapal itu sepatutnya diserahkan tahun ini, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.